**Vaski-kokoelmaprojektin**

**loppuraportti**

Sanna Nieminen

Johtoryhmä 11.3.2013

Vaski logo v ri pysty

VERSIOHISTORIA

|  |  |  |  |  |
| --- | --- | --- | --- | --- |
| versio | pvm | kuvaus ylläpidosta | tekijä | hyväksyjä |
| 1.0 | 8.11.2012 | keskeneräinen esittelyversio | SN | Vaski-työvaliokunta |
| 2.0 | 9.12.2012 | päivitetty: kirjastojen kokoelmakuvaukset | SN | käsitelty: Jory 14.12.2012 |
| 2.1 | 25.2.2013 | päivitetty: kokoelmakuvaukset | SN |  |
| 3.0 | 4.3.2013 | päivitetty projektin loppuraportiksi | SN |  |

Sisällys

**1** **Johdanto** 2

**2** **Vaski-kirjastot** 2

2.1 Vaski-kokoelmayhteistyö 3

**3** **Vaski-kokoelmaprojekti** 3

3.1 Projektin aikataulu 4

3.2 Projektiorganisaatio 4

3.3 Työn kuvaus 4

3.4 Projektin seuranta 5

**4** **Kokoelmaselvitys** 6

4.1 Vaski-kirjastojen kuntakohtaiset kokoelmakuvaukset 6

4.2 Paikallisaineiston kokoelmat 41

4.3 E-aineistoihin liittyvät toimintakäytännöt vuosille 2013-2014 46

**5** **Tilastoja** 47

5.1 E- aineistot 53

5.2 Musiikkikokoelmat 53

5.3 Av- kokoelmat 59

5.4 Vieraskieliset kokoelmat 59

5.5 Hankinta 61

5.6 Poistot 62

5.7 Varastointi 63

5.8 Kokoelmalinjaukset 63

5.9 Kirjastoaineistokulut 64

**6** **Vaskin ulkopuolisten maakunnan kirjastojen varastokartoitus** 65

**7** **Projektin tuotokset, päätösehdotukset ja projektia seuraavat jatkotyöt** 65

**LÄHTEET** 66

**LIITTEET**

LIITE 1 Ohje viimeisten niteiden poistoon ja varastointiin

LIITE 2 Kokoelmatehtävien vuosikello

# **Johdanto**

Kirjastojen toimintaympäristössä tapahtuvat muutokset haastavat kirjastoja arvioimaan ja uudistamaan toimintaansa. Kokoelmat ja niiden sisällöt tulevat jatkossakin olemaan keskeinen osa kirjastojen toimintaa, mutta sähköisten aineistojen yleistyminen ja muut kustannuskentän sekä lukemistottumusten muutokset edellyttävät kokoelman käsitteen ja kokoelmatyön muotojen uudelleenarviointia.

Yksittäisten Vaski-kirjastojen kattavat, helposti löydettävät ja asiantuntevasti hoidetut kokoelmat muodostavat yhdessä Vaski-kokoelman. Vaski-kokoelma on Vaski-kirjastojen ja asiakkaiden yhteiskäyttöinen kokoelma. Vaski-kokoelma rakentuu yhteistyölle ja sen kattavuus ja monipuolisuus tuo lisäarvoa yksittäisten kirjastojen kokoelmiin ja kansalaisten kirjastopalveluihin.

Projektin aikana on tehty kokoelmaselvitys, jonka tarkoitus on luoda yleiskuvaus Vaski-kokoelmasta tilastojen avulla sekä lyhyet kuvaukset kirjastojen kokoelmista ja erityispiirteistä. Selvitys on tukenut projektin muita osa-alueita kartoittamalla Vaski-kokoelman nykytilaa. Kokoelmaselvitys sisältyy tähän projektin loppuraporttiin.

Selvityksessä on käytetty apuna vuonna 2011 valmistunutta Annika Juvosen opinnäytetyötä ”Selvitys Vaski-kirjastojen kokoelmista”. Opinnäytetyö on tehty tilaustyönä Vaski-kirjastoille. Vaikka Juvosen selvityksessä ei ole mukana vuonna 2012 Vaskiin liittyneitä Vaski-kirjastoja, toimii se hyvänä pohjatyönä, jonka avulla voidaan luoda tarkempia yhteisiä kokoelmalinjauksia. (Juvonen 2011, 7) Tässä selvityksessä uusien Vaski-kirjastojen osalta täydennetään puuttuvia tietoja soveltuvin osin tilastojen, kirjastovierailujen ja henkilökunnan teemahaastattelujen avulla.

Vaski-kokoelman yleiskuvaa on hahmoteltu sekä tilastollisesti että henkilökunnan haastattelujen ja kirjastovierailujen avulla. Kovin yksityiskohtaista tilastointia ja niiden tulkintaa ei tässä selvitystyössä koettu tarpeelliseksi. Erityisesti haluttiin selvittää kirjastojen ja henkilökunnan näkemyksiä kokoelmista ja kokoelmatyöstä tavoitteena yhteinen visio kokoelmayhteistyöstä Vaskikirjastoissa.

# **Vaski-kirjastot**

Vaski-kirjastot ovat varsinaissuomalaisten kirjastojen vapaaehtoinen yhteenliittymä. Vaski-kirjastoilla on yhteinen kirjastojärjestelmä, kirjastokortti, käyttösäännöt ja kuljetuspalvelu. Vaskiin kuuluu 17 kuntaa, joiden 42 kirjastoa ja 5 kirjastoautoa kokoelmineen muodostavat Vaski-kokoelman.

Vaski-kokoelmaan voi tutustua Vaski-verkkokirjastossa. Yhteinen kirjastojärjestelmä takaa kattavammat kokoelmat Vaski-kirjastojen asiakkaille. Vaskikirjastoilla on yhteiset käyttösäännöt, joista selviää asiakkaan oikeudet ja palvelujen käytön periaatteet. Kuljetuspalvelu toimittaa aineiston sujuvasti käyttäjältä toiselle, kunnasta toiseen.

Vaski-kirjastojen toiminta perustuu osaavaan asiantuntijayhteistyöhön, joka lisää kirjastojen näkyvyyttä ja vaikuttavuutta. Vaski-yhteistyötä kehitetään jatkuvasti.



## Vaski-kokoelmayhteistyö

Vaski-kirjastojen kokoelmayhteistyön kivijalkana toimii yhteiskäyttöinen Vaski-kokoelma, yhteinen kirjastokortti ja kirjastojärjestelmä, yhteinen varausjono sekä toimiva logistiikka kirjastojen välillä. Lainattu aineisto voidaan palauttaa mihin tahansa kirjastoon Vaski-alueella kunnasta riippumatta.

Vaski-kirjastot ovat käyneet kokoelmiin liittyvää keskustelua yhteisissä asiantuntijaryhmissä. Kokoelmatehtävien toimijat käyvät keskustelua ja linjaavat Vaski-kirjastojen kokoelmayhteistyötä. Kuvailutoimijat ratkovat luettelointiin ja sisällönkuvailuun liittyviä asioita Vaskissa. Sen lisäksi myös lasten- ja nuorten Vaski-toimijat sivuavat kokoelma-asioita enemmän sisällöllisestä näkökulmasta.

Kokoelmayhteistyötä on syvennetty yhteisillä hankintojen kilpailutuksilla ja keskittämällä e-kokoelman hoito Turkuun. Arjen kokoelmatyössä yhteistyö näkyy täydennystilauksia, poistoja ja varastosiirtoja tehdessä, jolloin kirjastoissa tarkastellaan koko Vaski-kokoelman tilannetta ennen päätösten tekemistä. Turku Varsinais-Suomen maakuntakirjaston roolissa vastaa esim. siirtokokoelmilla maakunnan kirjastojen joihinkin aineistotarpeisiin.

# **Vaski-kokoelmaprojekti**

Kirjastotoimenjohtaja Inkeri Näätsaari asetti 5.6.2012 Vaskin kokoelmaprojektin ”selvittämään Vaskin kokoelmien nykytilaa, tulevia haasteita sekä konkreettisia, kokoelmiin liittyviä yhteistyötarpeita.” (päätöspöytäkirja 5.6.2012, 6846-2012)

*”Projektin tavoitteena on synnyttää keskustelua, summata sitä ja lopulta luoda yhteinen näkemys ja visio siitä, minkälaiset Vaski-kirjastojen kokoelmat jatkossa ovat. Millaista käyttöä niillä oletetaan olevan ja kenen niitä ajatellaan käyttävän? Millaiseen ympäristöön ja millaiseen yhteiskunnalliseen, kulttuuriseen, sivistykselliseen tilanteeseen ja mediamaailmaan kokoelmia rakennetaan nyt – entä tulevaisuudessa? Millainen on se aineistolajien kirjo, joka käyttäjille tarjotaan? Voi olla, että lopputuloksena ei ole yksi visio, vaan erilaisia skenaarioita ja vaihtoehtoisia kokoelmalinjauksia tulevan varalle.*

*Tavoitteenasettelun ja visiointityön pohjaksi projektissa kartoitetaan nykyisten ja tulevien Vaski-kirjastojen aktiivi- ja varastokokoelmia ja henkilökunnan niihin liittyviä näkemyksiä. Selvitystyössä pyritään tunnistamaan erityisesti ne kohdat kokoelmissa ja kokoelmatyössä, joissa kirjastojen välinen tiiviimpi yhteistyö ja lähtökohtaisesti yhteiset kokoelmat olisivat erityisen järkeviä ja hedelmällisiä.*

*Projektin ja siinä tuotettujen dokumenttien myötä Vaski-kirjastojen tietämys toistensa kokoelmista ja niiden erityispiirteistä kasvaa. Kun kokoelmien ominaispiirteitä on sanallistettu ja jaettu, on helpompi hahmottaa oman kokoelman tilannetta, taustaa ja kehittämistarpeita sekä sen roolia osana Vaski-kokonaisuutta.”* (Projektin projektisuunnitelma)

## Projektin aikataulu

Alla olevassa taulukossa on projektin aikataulu osakokonaisuuksineen. Projektin suunniteltu aikataulu oli 1.6.2012 – 31.1.2013. Projektia jatkettiin vielä kuukaudella ja se päättyi 28.2.2013.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| osakokonaisuus | kesä | heinä | elo | syys | loka | marras | joulu | tammi |
| projektisuunnitelman tarkennus ja työsuunnitelman laadinta |  |  |  |  |  |  |  |  |
| katsaus meneillään oleviin kokoelmaselvityksiin yms.  SSYK-projekti |  |  |  |  |  |  |  |  |
| kokoelmien kartoitustyö: tilastot, vierailut, haastattelut, ideointipaja |  |  |  |  |  |  |  |  |
| ideoiden ja visioiden kirjaaminen, jalostaminen, yhteenveto |  |  |  |  |  |  |  |  |
| linjaustyö, yhteistyömuotojen määrittely |  |  |  |  |  |  |  |  |
| projektin tulosten esittely Vaski-jorylle; selkeät päätösehdotukset |  |  |  |  |  |  |  |  |
| projektin lopputyöt ja päättäminen |  |  |  |  |  |  |  |  |

## Projektiorganisaatio

Projektin ohjausryhmänä toimi Vaski-kirjastojen työvaliokunta, ja sen työryhmänä Vaski-kirjastojen kokoelmatyöryhmä ja sen puheenjohtaja vastasi projektista. Projektin informaatikkona toimi Sanna Nieminen. Asiantuntijoina on kuultu mm. lasten- ja nuorten sekä musiikkikirjastojen henkilökuntaa, eri aihepiirien ja aineistolajien asiantuntijoita. Sen lopputulokset hyväksytään Vaskin johtoryhmässä.

## Työn kuvaus

Projektin aikana on suoritettu kaikissa Vaski-kunnissa kirjastovierailut ja henkilökunnan teemahaastattelut, joiden perusteella on laadittu Vaski-kirjastojen kokoelmaselvitys ja pohdittu kokoelmayhteistyön kehittämisen eri keinoja ja tapoja. Haastattelussa saatuja tietoja on täydennetty tilastotiedolla. Kokoelmaselvitys toimii jatkossa kokoelmatehtävien toimijoille työvälineenä ja muulle henkilökunnalle se välittää tietoa eri Vaski-kirjastojen kokoelmista.

Projektin aikana laadittiin Vaski-kirjastojen kokoelmalinjaukset sekä linjausten syventävä osuus. Kokoelmalinjausten syventävä osuus on erillinen liite, johon on kirjattu projektin työskentelyn aikana esiin nousseita asioita ja huomioita kokoelmista ja kokoelmayhteistyöstä. Se on tarkoitettu henkilökunnan käyttöön avaamaan kokoelmalinjauksia. Syventävää osuutta täydennetään projektin synnyttämien jatkotöiden valmistuttua.

Vaski-kokoelman paikallisaineistoista (maakuntakokoelma ja kotiseutukokoelmat) on laadittu erillinen liite. Paikallisaineistojen kokoelmia selvitetään ja linjataan tarkemmin jatkotyöskentelyn aikana ja tuolloin laaditaan myös maakunta-aineiston digitointisuunnitelma (ks. jatkotehtävien aikataulutus).

Projektin aikana on koottu musiikkikokoelmatyön asiantuntijoita yhteen ja käynnistetty Vaskin musiikkikokoelmista vastaavien henkilöiden välinen verkoston toiminta.

Kokoelmaprojektin aikana on todettu, että Vaski-kokoelmaan sisältyy paradoksaalisuutta. Toisaalta Vaski-kokoelma näyttäytyy asiakkaille yhtenä kokonaisuutena verkkokirjaston kautta. Kirjastoissa fyysisiin kokoelmiin liittyvässä arjen kokoelmatyössä keskitytään sen sijaan yhä pitkälti oman kirjaston kokoelman kartuttamiseen ja kehittämiseen. Siksi yhteistyön radikaali syventäminen on haasteellista. Yhteistyötä on jo aloitettu mm. hankintapaikkojen kilpailuttamisella ja yhteisesti hankittavien kokoelmien kehittämisellä.

Yhteisesti hankittuja kokoelmia ovat ennen kaikkea e-aineistot ja e-aineistolinjauksilla on haluttu tarkentaa ja selkeyttää e-aineistojen roolia Vaski-kokoelmassa. Projektin aikana on mm. tarkennettu yhteisesti hankittujen tietokantojen tarjontaa, ennakoitu E-kirjojen kirjastolainauksen kehittymistä kansallisesti ja päätetty OverDrive e-kirjapalvelun käyttöönotosta (Vaskin johtoryhmän päätös 11.10.2012). E-aineistolinjaus on laadittu vuosille 2013 - 2014 tarkentamaan e-kokoelman sisällöllisiä ja rahallisia raameja.

Kokoelmayhteistyön kehittyessä tarvitaan kokoelmien ja erityisesti abstraktin Vaski-kokoelman arvioimiseen uusia työkaluja. Kokoelman evaluoinnin työkaluja ja mittareita kehitetään jatkossa. Uusia välineitä kokoelmayhteistyön kehittämiseen fyysisten kokoelmien osalta saadaan kokoelmiin ja niiden käyttöön liittyvän datan ja väestötietojen yhdistämisestä. Tämä erilaisen datan yhdistämiseen liittyvää työ on tarkoitus aloittaa vuoden 2013 aikana.

Projektin aikana on ehdotettu käynnistettäväksi yhteisesti hankittavan kelluvan kokoelman kellutuskokeilu, jonka tarkoituksena on testata kelluvan kokoelman toimivuutta Vaskissa: mm. miten aineisto liikkuu kirjastojen välillä, voidaanko kellutuksella tuoda lisää vaihtuvuutta erityisesti pienten kirjastojen kokoelmiin tai helpotusta varausjonojen purkuun. Kokeilusta saatavien tuloksien perusteella voidaan pohtia kellutuksen jatkoa ja/tai kehittämistä Vaskissa.

Kokoelmayhteistyön kehittyessä tarvitaan kokoelmien ja erityisesti abstraktin Vaski-kokoelman arvioimiseen uusia työkaluja. Kokoelman evaluoinnin työkaluja ja mittareita kehitetään jatkossa ja siinä hyödynnetään mm. erilaisen (järjestelmästä saatavan ja muun) datan yhdistämistä.

## Projektin seuranta

Projektin kulkua on käsitelty säännöllisesti kokoelmatoimijoiden kokouksissa.

Projektin etenemistä ja sen tuotoksia on esitelty ja käsitelty:

* 30.5.2012 Vaskin työvaliokunnassa
* 7.6.2012 vaskin johtoryhmässä
* 1.11.2012 maakunnallisessa koulutuspäivässä: kokoelmat tänään ja huomenna
* 8.11.2012 Vaskin työvaliokunnassa
* 14.12.2012 Vaskin johtoryhmässä
* 11.3.2013 Vaskin johtoryhmässä (tuleva)

# **Kokoelmaselvitys**

## Vaski-kirjastojen kuntakohtaiset kokoelmakuvaukset

### Kaarina

Kaarinassa asukkaita oli vuoden 2011 lopussa 30911, joka on 9,1 % koko Vaski-alueen väestöstä. Kaarinan kokoelma vastaa 5,8 % Vaski-kokoelmasta. Kaarinassa toimii pääkirjasto, Piikkiön kirjasto ja Littoisten kirjasto, joka toimii myös Kotimäenkoulun koulukirjastona. Kirjasto ylläpitää kunnan koulukirjastoja Auranlaakson, Kuusiston, Empon ja Piispanlähteen alakouluilla. Koulukirjastojen kokoelmat eivät ole yhteiskäyttöisiä Vaskissa.

Kirjastot palvelevat kaikkia kuntalaisia. Henkilöasiakkaiden lisäksi kokoelmapolitiikkaan vaikuttavia toimijoita ovat 11 suomenkielistä perusopetuksen koulua, lukio, aikuislukio, Livia -ammattiopisto, joka tarjoaa sosiaali- ja terveysalan, maatalousalan, metsätalousalan ja kalatalousalan ammattitutkintoja.

Kaarinalla on kirjallinen kokoelmapolitiikka. Yksityiskohtaisempia tietoja kokoelmasta ja kokoelmatyöstä löytyy Kaarinan kirjaston kokoelmapolitiikasta.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD | musiikki, CD | nuotti |
| Pääkirjasto | lapset, koulut, oppilaitokset, eläkeläiset | 71560 | 50582 | 250 | 1124 | 129 | 4584 | 8970 | 1969 |
| Piikkiö | lapset,  koululaiset, eläkeläiset | 26701 | 21174 | 98 | 448 | 107 | 2106 | 664 | 288 |
| Littoinen | päiväkodit, koulut,  lapsiperheet | 15536 | 13661 | 51 | 270 | 72 | 751 | 140 | 147 |
| Auranlaakso | esiopetus, alakoulu | 4107 | 3786 | 8 | 0 | 0 | 0 | 11 | 8 |
| Kuusisto | alakoulu | 3354 | 2874 | 9 | 0 | 0 | 0 | 0 | 3 |
| Empo | päiväkoti,  esiopetus,  alakoulu | 1388 | 1365 | 0 | 14 | 0 | 0 | 0 | 7 |
| Piispanlähde | alakoulu,  päiväkoti,  esiopetus | 6028 | 5609 | 12 | 58 | 11 | 0 | 7 | 48 |
| Yhteensä |  | 128674 | 99051 | 428 | 1914 | 319 | 7441 | 9792 | 2470 |
| Kokoelmatilastojen tilanne 21.8.2012 | | | | | | | | | |

#### Pääkirjasto

Pääkirjasto on yleiskirjasto, joka palvelee kaikkia käyttäjäryhmiä. Käyttäjäryhmistä korostuvat lapset, koulut, aikuisissa naiset ja eläkeläiset, joilla on entistä korkeampi koulutus. Kotipalvelu tukee vanhusten kirjaston käyttöä. Sosiaali- ja terveysalan oppilaitoksen ja maaseutuoppilaitoksen opiskelijat hyödyntävät kokoelmaa aktiivisesti.

Kokoelma kattaa yleisten kirjastojen normaalit aihealueet monipuolisesti. Kokoelmissa kiinnitetään erityisesti huomiota paikallisten koulujen ja oppilaitosten tarpeisiin. Kokoelma on ajankohtainen ja painottuu uudempaan aineistoon.

Aikuisten tietokokoelma on yleisen kirjaston ideaa tukeva. Kokoelmassa on arkielämään liittyvää keskeistä aineistoa, eri alojen perusteoksia, yleistajuisia teoksia sekä paikallisten oppilaitosten kurssikirjallisuutta. Tietokokoelmassa korostuvia aihealueita ovat harrasteet, uudempi historia, matkailu, työhyvinvointi, hoito- ja lääketiede ja liiketalous. Rajatummin kokoelmissa on spesifiä tieteellistä aineistoa, omakustanteita ja vieraskielistä tietokirjallisuutta.

Aikuisten kaunokirjallisessa kokoelmassa on sekä kotimaista että käännettyä kaunokirjallisuutta, niin suurten kustantamoiden suosittujen kirjailijoiden teoksia kuin myös esikoisteoksia tai muuten huomiota herättäneitä teoksia. Pienlevikkistä, sisällöltään laadukasta aineistoa on tiettyjen asiakasryhmien (esim. karjalaisvanhukset) tarpeeseen. Kokoelmissa on myös vaihtoehtoista kirjallisuutta suosituimman aineiston lisäksi. Runokokoelmassa painottuvat erityisesti Runo-Kaarina voittajien teokset ja esikoiskokoelmat.

Lasten ja nuorten kokoelmassa pääpaino on fiktiivisessä aineistossa. Kertomakirjallisuutta on kattavasti ja suosituimpia nimekkeitä useampi nide. Kokoelmassa on paljon kouluja ja lasten lukuinnostusta tukevaa aineistoa helppolukuisista kirjavinkkarin vinkkaamiin kirjoihin. Tietokokoelmaa määrittelee sopivan aineiston tarjonta. Kokoelmassa panostetaan suosituimpiin teemoihin hankkimalla useampia niteitä nimekettä kohden.

Kokoelmaan kuuluu kirjoja, äänikirjoja, kielikursseja, aikakaus- ja sanomalehtiä, CD-Rom ja DVD -tallenteita, CD-levyjä, konsolipelejä, nuotteja ja librettoja. CD-rom -kokoelmaa ei kartuteta. Äänikirjoissa korostuvat suositut kaunokirjalliset teokset. Kielikursseja on opiskelu- ja harrastustarpeisiin. DVD -kokoelmassa on klassikkoja, viihdettä sekä palkittuja ja laadukkaita elokuvia ja tv-sarjoja.

Lehtikokoelma on pääosin suomenkielinen. Lehtiä tilataan vuosittain noin 250 vuosikertaa. Sanomalehtiä säilytetään 1-3 kuukautta ja aikakauslehtiä 1-3 vuotta.

Kirjakokoelma on pääosin suomenkielinen. Aikuisten kokoelmassa on lisäksi ruotsinkielisiä tieto- ja kaunokirjoja ja englanninkielistä kaunokirjallisuutta. Ruotsinkielistä tietokirjallisuutta on suppeasti arkisen elämän tarpeisiin. Ruotsin- ja englanninkielisessä kokoelmassa on alkukielistä kysyttyä kaunokirjallisuutta sekä klassikoita. Lasten ja nuorten kokoelmaan hankitaan englanninkielistä aineistoa sekä ruotsinkielistä aineistoa runsaammin ST Karins skolanin tarpeisiin. Maahanmuuttajille hankitaan omankielisiä siirtokokoelmia tarvittaessa.

Pääkirjastossa on erillinen musiikkiosasto, joka on ainoa Kaarinassa. Sen käyttäjiä ovat musiikin harrastajat, soittajat, musiikkikasvatuksen kohderyhmät, musiikin opiskelijat ja kotipalvelun vanhusasiakkaat. Kokoelmaan ei hankita klassisen musiikin pienoispartituureja ja vieraskielistä musiikkikirjallisuutta. Musiikkiäänitekokoelman pääpaino on pop- ja rockmusiikissa. Muista musiikinlajeista on edustettuna ennen kaikkea kotimaisia äänitteitä. Nuottikokoelmassa pääpaino on pop- ja rockmusiikissa ja laulukokoelmissa. Kokoelmassa on myös librettoja. Soitonoppaita on suosituimmille soittimille. DVD -levyjä on valikoitu kokoelma. Lasten ja nuorten osastoilla on myös omat musiikkikokoelmansa.

Kirjastossa on käytössä Jokerilainat. Jokeriaineistona on pääsääntöisesti aikuisten kaunokirjallisuutta.

Kirjastossa on erillinen kotipalvelukokoelma. Aineisto ei ole varattavissa mutta on lainattavissa paikan päällä.

Hankinnat ja poistot pidetään tasapainossa poistamalla vanhentunutta, huonokuntoista ja vähän käytettyä aineistoa. Tilat asettavat raamit poistoille.

Kirjaston varasto on hävitetty ja muutettu työtiloiksi. Ainoastaan kotipalvelukokoelma ja kausiluonteista aineistoa varastoidaan.

#### Piikkiön lähikirjasto

Piikkiön kirjasto on profiloitunut perhekirjastoksi. Käyttäjäryhmistä korostuvat lapset, koululaiset ja vanhukset. Kirjastolla on kohdennettu kokoelmapolitiikka.

Kokoelman perustana on Piikkiön vanhan kunnan pääkirjaston kokoelma. Kokoelma kattaa kaikki normaalit yleisen kirjaston aihealueet.

Lasten kokoelmassa on laajalti kuvakirjoja, helppolukuisia ja satukirjoja. Seuraavaksi suurimman ryhmän muodostavat lastenromaanit, elokuvat, runot ja lorut, tietokirjat ja lasten musiikkiaineisto. Valikoidummin on musiikkia, äänikirjoja, näytelmiä, kansanrunoutta ja lehtiä.

Nuorten kokoelmassa on nuortenromaanien ja tietokirjojen lisäksi sarjakuvia, kielikursseja ja soitonoppaita. Kokoelmaan kuuluu kirjoja, äänikirjoja, kielikursseja, sanoma- ja aikakauslehtiä, CD-rom ja DVD -tallenteita ja nuotteja. Kokoelmissa on jonkin verran vanhaa kirjallisuutta. Piikkiön kirjastossa on myös nuorten aikuisten kokoelma.

Aikuisten kokoelma on uusiutuva ja ajankohtainen. Kokoelman painopiste on kaunokirjallisuudessa. Ikääntyneen väestölle kokoelmassa on isotekstisiä ja selkokirjoja sekä äänikirjoja. Kokoelmassa on valikoiden runoja ja sarjakuvia. Näytelmiä ei ole kokoelmassa.

Aikuisten tietokokoelma on suppea. Painopiste on ajankohtaisissa yleistajuisissa perusteoksissa sekä arkeen ja harrastuksiin liittyvissä tietokirjoissa.

Lehtikokoelma on pääosin suomenkielinen ja vuosikertoja on n. 98.

Kokoelma on pääosin suomenkielinen. Lasten kokoelma on täysin suomenkielinen. Englannin- ja ruotsinkielistä aineistoa hankitaan nuorten kokoelmaan valikoiden.

Kirjastossa on käytössä Jokerilainat.

Kirjastossa on lähivarasto, jossa on käyttö- ja sesonkiaineistoa.

#### Littoisten lähikirjasto / Kotimäen koulukirjasto

Kirjasto toimii Kotimäen koulussa, jossa on myös nuorisotila. Korostuneita käyttäjäryhmiä ovat koulu ja koululaiset (1. – 9. luokka) ja päiväkodit ja perhepäivähoitajat päiväaikaan ja illalla lapsiperheet. Kirjasto toimii koulu- ja perhekirjastona. Kokoelma rakentuu ja sitä kehitetään tämän profiilin mukaan.

Kokoelma muodostuu pääasiallisesti lasten ja nuorten suomenkielisestä aineistosta. Kirjastossa on myös pieni kokoelma ruotsin- ja englanninkielisiä lasten, nuorten ja nuorten aikuisten kirjoja. Lasten tietokokoelma tukee koulutyöskentelyä ja kattaa kaikki normaalit yleisen kirjaston aihealueet.

Lasten kaunokirjallinen kokoelma tukee eri-ikäisten lasten ja nuorten lukutaitoa ja -intoa kuvakirjoista lähtien.

Aikuisten kokoelma painottuu kaunokirjallisuuteen. Kokoelmassa on suosittua kotimaista ja käännettyä kaunokirjallisuutta. Tietokokoelmassa on yleisteoksia eri aihealueilta.

Lehtikokoelmassa on paikallisia sanomalehtiä, suosituimpia naisten lehtiä, yleisaikakauslehtiä ja harrastelehtiä. Sanomalehtiä säilytetään n. 1 kuukausi ja aikakauslehtiä 1-2 vuotta.

Aineistolajeista kirjojen lisäksi panostetaan äänikirjoihin, DVD -tallenteisiin, lehtiin, CD -levyihin ja nuotteihin.

Kirjastossa on käytössä Jokerilainat.

Kirjastossa on pieni varasto jossa säilytetään sesonkiaineistoa.

#### Auranlaakson koulukirjasto

Auranlaakson koulussa toimii esikoulu ja vuosiluokat 1-6. Kirjastossa on suomenkielistä lasten ja nuorten aineistoa. Erityishuomiota kokoelmassa on kiinnitetty helppolukuisiin kirjoihin ja kotimaisiin teoksiin. Tietokokoelmaa on kartutettu tukemaan koululaisten harrastuksia. Kokoelmaa täydennetään siirtolainoin pääkirjastosta.

#### Kuusiston ja Empolan koulukirjastot

Kuusiston koulun ja Empolan toimipisteen sijaitsevat Kuusiston saarella. Empolassa toimivat päiväkoti, esikoulu ja vuosiluokat 1-2, Kuusiston koululla vuosiluokat 3-6. Kirjasto tukee kokoelmillaan ja toiminnallaan koulun ja päiväkodin toimintaa ja lukuharrastusta. Kirjastoissa on lähinnä lasten ja nuorten kirjoja ja lehtiä. Pääpaino on kotimaisissa teoksissa. Muilta osin kokoelmaa täydennetään pääkirjaston kokoelman siirtolainoilla.

#### Piispanlähteen koulukirjasto

Piispanlähteen koulukirjasto palvelee Piispanlähteen lastentalon yhteisöä, johon kuuluvat alakoulu, esiopetus, päiväkoti ja lastenneuvola. Kokoelma on suomenkielinen. Kokoelma sisältää kuva- ja satukirjoja, helppolukuisia kirjoja, lasten ja nuorten romaaneja, runokirjoja, sarjakuvia, tietokirjoja, äänikirjoja ja lehtiä. Tietokirjat liittyvät usein koululaisten harrastuksiin. Erityisesti painotetaan tietokirjoja, helppolukuisia kirjoja ja suosittuja sarjakirjoja eri luokka-asteet huomioiden. Kirjasto varastoi kausiaineistoa, lähinnä joulukirjoja.

### Kustavi

Kustavissa asukkaita oli vuoden 2011 lopussa 874, joka on 0,3 % koko Vaski-alueen väestöstä. Kustavin kokoelma vastaa 0,6 % Vaski-kokoelmasta. Kustavissa on yksi toimipiste. Kirjasto ylläpitää pientä siirtokokoelmaa palvelutalossa.

Kustavin kirjasto palvelee kaikkia kuntalaisia. Kesä- ja talviaikaan painottuvat eri käyttäjäryhmät. Kesällä käyttäjäryhminä painottuvat kesäasukkaat eli ns. kesäkustavilaiset Varsinais-Suomen ja pääkaupunkiseudun alueilta ja aikuiset. Talvella käyttäjäryhmistä painottuvat aikuiset, koulut ja päiväkodit. Kirjasto on tehnyt yhteistyötä Vakka-Suomen musiikkiopiston ja Vakka-Suomen kansalaisopiston kanssa kokoelmien kehittämiseksi.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | äänikirjat, CD | CD-Rom | DVD | VHS | musiikki, CD | nuotti |
| Kustavi | Kesällä:  kesäasukkaat, aikuiset  Talvella:  aikuiset, alakoululaiset, päiväkodit | 14343 | 13216 | 31 | 72 | 27 | 183 | 7 | 98 | 54 |
| Kokoelmatilastojen tilanne 21.8.2012 | | | | | | | | | | |

Aikuisten kokoelman pääpaino on kaunokirjallisessa aineistossa, joka on myös lainatuinta aikuisten aineistoa. Kaunokirjallisuutta on myös äänikirjoina. Näytelmiä hankitaan rajoitetusti.

Aikuisten tietoaineistoa hankitaan määrärahojen puitteissa yleiskokoelman luonteisesti. Aikuisten kokoelmassa korostuvia aihealueita ovat erilaiset harrastekirjat sekä historia. Suppeampia aihealueita ovat yleisteokset (YKL: 0), yhteiskunta (YKL: 3) sekä kirjallisuustiede (YKL: 86) ja kielitiede (YKL: 87-89).

Aikuisten lehtikokoelma on tyydyttävä ja asiakaskuntaa palveleva. Lehtikokoelmaa täydentävät Vaski-kokoelman elektroniset lehdet.

Lasten ja nuorten kokoelman tietoaineistoa on suppeasti ja kokoelma on osittain vanhentunut. Pääpaino lasten ja nuorten kokoelmassa on kertomakirjallisuudessa ja sarjakuvissa. Erityisesti panostetaan ala-koululaisten aineistoon.

Aineistolajeista kirjat ja lehdet ovat tärkeimpiä. Kustavissa on pieni valikoima musiikkia sekä aikuisille että lapsille. Kokoelmassa on äänikirjoja sekä aikuisille että lapsille. DVD –kokoelmassa on lasten, nuorten ja aikuisten elokuvia sekä tietoaineistoa. Kustavissa ei ole konsolipelejä eikä Blu-ray –tallenteita.

Kirjastossa on käytössä jokerilainat. Jokerilainat ovat pääasiassa aikuisten kaunokirjallisia uutuuksia.

Kirjakokoelmasta valtaosa on suomenkielistä aineistoa. Toiseksi eniten on englanninkielisiä kirjoja ja seuraavaksi ruotsinkielisiä. Kokoelmassa on vähän saksankielisiä kirjoja. Vieraskielisen kokoelman käyttö painottuu kesäaikaan.

Kustavissa on saaristoaiheinen Kustavi-kokoelma, johon sisältyy Kustaviin ja sen historiaan liittyvää aineistoa, Volter Kilven teoksia sekä saaristoaiheista aineistoa mm. saaristolaisten elämänkertoja.

Kustavin kirjaston poistokriteerejä ovat tietosisällöltään vanhentunut aineisto, kunto sekä käyttämättömyys. Kirjastolla ei ole omaa varastoa.

### Laitila

Laitilassa asukkaita oli vuoden 2011 lopussa 8440, joka on 2,5 % koko Vaski-alueen väestöstä. Laitilan kokoelma vastaa 3,5 % Vaski-kokoelmasta. Laitilassa on pääkirjaston lisäksi yksi kirjastoauto. Kirjastoauton kokoelmaa täydennetään pääkirjaston aineistolla.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryhmät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD ja Blu-ray | VHS | musiikki, CD | nuotti |
| Laitilan pääkirjasto | lapset ja nuoret, lapsiperheet | 69196 | 58194 | 105 | 697 | 144 | 1855 | 380 | 3934 | 1415 |
| kirjastoauto | lapset, koulut | 6695 | 6132 |  | 8 | 3 | 2 | 0 | 15 | 55 |
| Yhteensä |  | 75891 | 64326 | 105 | 705 | 147 | 1857 | 380 | 3949 | 1470 |
| Kokoelmatilastojen tilanne 21.8.2012 | | | | | | | | | | |

#### Pääkirjasto

Pääkirjaston käyttäjäkunnassa korostuvat lapset ja nuoret sekä lapsiperheet. Alueen vahva kulttuuriperinne ja maatalous vaikuttavat kokoelmiin. Kokoelmiin vaikuttavat myös Vakka-Suomen musiikkiopisto ja musiikinharrastajat sekä ammatillista koulutusta tarjoava WinNovan toimipiste.

Aikuisten tietokokoelma on kattava yleiskokoelma. Kokoelmassa on panostettu käytännönläheisiin tietokirjoihin. Aihealueista korostuvat kasvatustieteen tenttikirjat, harrastekirjat, käsityöt, puutarhanhoito, matkaoppaat, sisustus, rakentaminen ja tekniikka (autonkorjausoppaat), taiteet. Rajatummin kokoelmaa kartutetaan hakuteosten, keittokirjojen ja tietoaiheisten DVD -tallenteiden osalta. Kirjastossa on myös kattava lehtikokoelma, jota Vaskin yhteiskäyttöiset e-lehdet täydentävät. Lehtiä säilytetään pääasiallisesti yhdestä kolmeen vuosikertaa, joitakin suosituimpia lehtiä viisi tai kymmenen vuosikertaa.

Aikuisten kaunokirjallinen kokoelma on kattava, laadukas ja monipuolinen. Kokoelmaa kartutetaan asiakastoiveiden ja ennakoidun kysynnän mukaan. Kaunokirjallisuutta on myös äänikirjoina.

Lasten ja nuorten aineiston hankinnassa painottuvat koulujen toimintaa tukevat helppolukuiset ja tavutetut kirjat sekä oheislukemistot. Aineistossa panostetaan laatuun ja erityisesti kuvakirjakokoelmassa on kiinnitetty käännöskirjojen kuvituksen ja tarinan laatuun. Kokoelmassa on pieni lehtivalikoima.

Aineistolajeista painotetaan kirjojen lisäksi aikuisten lehtiä, äänikirjoja, musiikkia ja DVD -elokuvia. Lasten ja nuorten kokoelmissa painotus on kirjojen lisäksi DVD -elokuvissa, äänikirjoissa ja musiikissa.

Kirjastossa on käytössä Jokerilainat. Jokeriaineistona on aikuisten kauno- ja tietokirjoja, musiikkia, aikuisten DVD -elokuvia ja nuorten konsolipelejä. Kokoelmiin ei juurikaan hankita Blu-ray -elokuvia, mp3-äänikirjoja eikä CD-Rom -levyjä ja muita ”vanhentuneita” formaatteja.

Laitilan kirjakokoelma on pääosin suomenkielinen väestöpohjan mukaan. Toiseksi eniten kokoelmassa on englannin- ja seuraavaksi ruotsinkielistä aineistoa. Lisäksi aikuisten kokoelmassa on saksan-, venäjän-, ranskan-, italian-, espanjan- ja eestinkielistä kirjallisuutta. Lasten kokoelmassa on lisäksi saksan-, ranskan-, venäjän- ja eestinkielistä kirjallisuutta. Vieraskielistä suurin tarve on englanninkieliselle aineistolle. Kunnassa on jonkin verran ulkomaalaisia kausityöntekijöitä. Näistä kieliryhmistä suurin tarve on venäjän- ja eestinkieliselle kirjallisuudelle, erityisesti lasten kokoelmassa.

Pääkirjastossa on Laitilan kotiseutukokoelma, joka sisältää kirjoja, lehtileikkeitä, vuosikertomuksia, toimintakertomuksia ja av-materiaalia. Sukututkijoiden käyttöön on mikrokortteja. Kokoelma on käsikirjastokäyttöinen mutta osasta kokoelmaa on myös lainattavia niteitä.

Kirjaston poistokriteereitä ovat aineiston huono kunto, lainaamattomuus ja vanhentunut tietosisältö tai formaatti.

Pääkirjastossa on yksi varasto, jonka kokoelma muodostuu pääosin aikuisten aineistosta. Varastossa on hieman myös vanhaa, arvokasta kirja-aineistoa. Varasto on ennen kaikkea työväline ja varastoaineisto on aktiivisessa käytössä. Aikuisten kirja-aineisto jakaantuu lähes tasan kauno- ja tietokirjallisuuden osalta. Varastossa säilytetään myös sesonkiaineistoa. Varastointi on suppeaa ja lähinnä kirjasto varastoi kaunokirjallisuuden klassikoita, tuplakappaleita kiertävistä nimekkeistä ja huonokuntoisia mutta suosittuja nimekkeitä, joista ei ole saatavilla uutta painosta.

#### Kirjastoauto

Kirjastoauton käyttäjäryhmistä korostuvat lapset ja koulut. Kirjasto-autolla on vuonna 2013 54 pysäkkiä. Kirjastoauto käy myös Mynämäellä ja Pyhärannassa. Vuonna 2013 pysäkkejä on oman kunnan ulkopuolella 10. Osa näistä on kouluilla.

Kokoelmassa korostuvat koululaisaineisto ja pysäkkikohtainen asiakasprofiilien mukainen aineisto.

Kokoelma on pääosin suomenkielinen. Autossa on käytössä myös Jokerilainat. Jokeriaineistona on suosituinta uutuuskirjallisuutta.

Kirjastoautolla on oma, pieni lähivarasto, jossa on noin 500 nidettä.

### Lieto

Liedossa asukkaita oli vuoden 2011 lopussa 16260, joka on 4,8 % koko Vaski-alueen väestöstä. Liedon kokoelma vastaa 6,8 % Vaski-kokoelmasta. Liedossa on pääkirjaston lisäksi kunnassa kiertävä kirjastoauto, jolla oli vuonna 2011 54 pysäkkiä. Kirjastoautolla ei ole erillistä kokoelmaa vaan pääkirjasto ottaa hankinnoissaan huomioon kirjastoauton tarpeet. Kirjastoauton kokoelma muodostetaan pääkirjaston aineistosta.

Liedon kirjasto palvelee kaikkia kuntalaisia. Tärkeimpiä käyttäjäryhmiä kunnassa ovat koulut, lapsiperheet, opiskelijat sekä ns. aktiiviväestö. Kokoelmien sisältöön vaikuttavia toimijoita ovat perusasteen koulut ja lukio, Liedon ja lähialueen ammattioppilaitosten toimipisteet, kansalaisopiston ryhmät sekä kieliryhmät.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat,CD | CD-Rom | DVD | VHS | musiikki, CD | nuotti |
| Liedon pääkirjasto ja kirjastoauto | lapsiperheet, opiskelijat, aktiiviväestö | 89035 | 77090 | 204 | 554 | 259 | 2677 | 615 | 100 | 1004 |
| Liedon koulukirjas-tot | koulut | 60945 | 59706 | 69 | 322 | 217 | 26 | 213 | 16 | 284 |
| Yhteensä |  | 149980 | 136796 | 273 | 876 | 476 | 2703 | 828 | 116 | 1288 |
| *Kokoelmatilastojen tilanne 21.8.2012* | | | | | | | | | | |

Liedossa panostetaan aikuisten tietokirjallisuuteen eri aihealoilta laajasti ja monipuolisesti tarjonnan mukaan sekä Liedon ja lähialueen kotiseutukirjallisuuteen ja -painatteisiin. Tietokirjallisuudessa valintaperusteena ovat ennakoidut käyttäjät ja kirjan käytettävyys. Opinto- ja tenttikirjoja hankitaan kysynnän ja mahdollisuuksien mukaan. Liedon tietokokoelman vahvuutena nähdään lääketieteen ja terveydenhuollon aineistot (YKL: 59) ja sosiaalipolitiikka (YKL: 37), matkaoppaat ja kartat sekä hyväkuntoinen kielikurssivalikoima. Liedossa painotetaan myös hyvää ja kattavaa lehtikokoelmaa paikallislehtineen, jota Vaski-kokoelman elektroniset lehdet täydentävät.

Aikuisten kokoelman kaunokirjallisessa aineistossa panostetaan laadukkaisiin kotimaisen ja käännetyn kirjallisuuden uutuuksiin sekä muuhun ajankohtaiseen kirjallisuuteen. Klassikkoteosten osalta kokoelmaa täydennetään tarpeen mukaan. Nidemäärät päätetään asiakkaiden ennakoidun kysynnän mukaan.

Kirjojen ja lehtien lisäksi Liedossa hankitaan kattavasti aikuisten äänikirjoja ja elokuvia sekä DVD- ja Bluray -tallenteita. Elokuvissa painotetaan klassikoita ja kaikille sopivaa aineistoa. K18-elokuvia hankitaan vain harkitusti.

Lasten ja nuorten kokoelman vahvuutena on riittävä aineistomääräraha, jolloin aineistoa voidaan hankkia kattavasti riittävällä määrällä nimekkeitä. Vahvuutena on myös kotimainen kertomuskirjallisuus. Lasten tietokirjallisuutta pyritään hankkimaan laajasti tarjonnan mukaan. Lisäksi kokoelmiin hankitaan jonkin verran ruotsinkielisiä ja vieraskielisiä lastenromaaneja ja kuvakirjoja. Lasten ja nuorten lehtiä hankitaan kohtuullisesti kysynnän ja tarjonnan mukaan. Elokuvatallenteista lasten ja nuorten kokoelmaan valitaan klassikkoja ja laadukkaita uutuuksia sekä tietopuolisia tallenteita. Konsolipelien kokoelma on vielä pieni mutta kasvava. Äänikirjoja hankitaan kysynnän mukaan. Lasten musiikkia hankitaan vähän.

Aineistolajeista kirjat, lehdet, äänikirjat ja DVD -levyt ovat tärkeimpiä. Aikuisten osastolla ei ole musiikkiäänitekokoelmaa. Asiakkaat voivat hyödyntää Vaskin yhteiskäyttöistä musiikkikokoelmaa. Musiikkiin liittyvää kirjallisuutta ja nuotteja hankitaan jonkin verran.

Liedossa on käytössä jokerilainat. Jo hankintavaiheessa osasta uutuus- ja suosikkikirjoja yksi nide varataan Jokeri-kirjaksi. Jokeriaineisto on pääasiassa aikuisten kaunokirjallisuutta ja joitakin nuorten suosituimpia kirjoja.

Kirjakokoelmasta valtaosa on suomenkielistä aineistoa. Toiseksi eniten on englanninkielisiä kirjoja ja seuraavaksi ruotsinkielisiä. Muita kieliä Liedon kirjakokoelmassa ovat ranska, italia, saksa, viro, venäjä sekä suppeasti vietnam, kurdi ja thai. Hankinnoissa otetaan mahdollisuuksien mukaan huomioon kielet, joita puhutaan Liedossa kotikielenä. Harvinaiskielistä kokoelmaa käytetään jonkin verran. Suurin tarve harvinaiskieliselle aineistolle on Liedon koulukirjastoilla, joissa onkin tehty yhteistyötä opettajien kanssa sopivan aineiston löytämiseksi lapsille. Harvinaiskielistä on tilattu Helsingin monikielisestä kirjastosta siirtokokoelmiksi.

Kirjasto ei halua erikoistua kokoelmillaan mihinkään erityisesti vaan tavoitteena on ylläpitää ja kehittää laadukasta yleiskokoelmaa. Liedossa on kuitenkin muutama erikoiskokoelma. Lieto-kokoelma on kotiseutukokoelma johon sisältyy erillinen valokuvakokoelma Lieto-aiheisista valokuvista, joita on suunniteltu digitoitaviksi. Kirjastolla on myös luetteloimaton vanha kirjakokoelma, joka on Liedon ensimmäinen kirjastokokoelma 1800-luvulta. Pääkirjastossa on pieni käsikirjastokokoelma, johon sisältyy pieni aapis-kokoelma.

Liedon kirjaston poistokriteereitä ovat aineiston kunto, lainausmäärät ja kysyntä. Kaunokirjallisuudesta poistetaan kaksoiskappaleet kysynnän supistuttua ja tietoaineistosta tiedoiltaan vanhentuneet niteet.

Liedossa on pääkirjaston yhteydessä yksi pieni varasto, joihin asiakkaat pääsevät pyynnöstä. Lisäksi koulukirjastoilla on omalle aineistolleen erillinen varasto. Liedon varastointiohje on laadittu vuonna 2005. Sen mukaan, varastoinnissa noudatetaan niukkaa linjaa. Varastotila on rajallinen ja Vaski-kokoelmat tarjoavat kattavat kokoelmat asiakkaiden käyttöön myös vanhemman aineiston osalta. Varastoinnissa luotetaan Turun maakuntakirjastotason varastoinnin kattavuuteen sekä Kuopion varastokirjastoon. Varastoitavia aineistoja ovat aikuisten kaunokirjallisuuden klassikot, eri vuosikymmenien keskeisten kirjailijoiden teokset valikoiden sekä aktiivisessa käytössä olevien kirjasarjojen eri osien viimeiset niteet. Aikuisten tietokirjallisuudesta varastoidaan tieteenalojen klassikoita, pysyväisarvoiset teokset (esim. harrastekirjat ja muut teokset, joiden sisältö ei vanhene), kirja- ja kulttuurihistoriallisesti arvokkaat kirjat. Lasten ja nuorten aineistoa varastoidaan vain vähän. Lehtiä säilytetään korkeintaan viisi vuosikertaa. Aikuisten kasettiäänikirjoja on varastoituna pieni kokoelma mutta muuten av-aineistoa ei varastoida lainkaan.

#### Koulukirjastot ja muut palvelupisteet

Liedossa kunnankirjasto ylläpitää myös kunnan koulukirjastoja, joiden kokoelmat ovat Vaski-järjestelmässä mutta ainoastaan Liedon koulujen käytössä. Koulukirjastoja on yhdeksän: Keskuskoulun ja lukion kirjasto, Ilmaristen yhtenäiskoulun koulukirjasto sekä alakoulujen kirjastot: Kirkonkulman, Littoisten, Loukinaisten, Pahkamäen, Saukonojan, Tapulikujan ja Yliskulman koulukirjastot. Koulukirjastojen kokoelmien osuus Liedon kokonaiskokoelmasta on n. 40 %. Koulukirjastoihin hankitaan lasten ja nuorten kertomakirjallisuuden ja tietokirjojen lisäksi useita lehtivuosikertoja.

Kunnankirjastolla on lisäksi terveyskeskuksessa ja vanhainkodissa pienet kokoelmat, jotka eivät ole yhteiskäyttöisiä Vaskissa.

### Masku

Maskussa oli asukkaita vuoden 2011 lopussa 9 455, joka on 2,8 % koko Vaski-alueen väestöstä. Maskun kokoelma vastaa 4,5 % Vaski-kokoelmasta. Maskussa on kolme toimipistettä: Pääkirjasto sekä Askaisten ja Lemun lähikirjastot. Pääkirjaston kokoelma on suurin, 59 341 nidettä (tilanne 21.8.2012). Askaisten kokoelmassa on 14 069 nidettä ja Lemussa 30 889 nidettä.

Maskun kirjastot palvelevat kaikkia kuntalaisia. Pääkirjaston ja Lemun kirjaston erityisiä käyttäjäryhmiä ovat koulut, päiväkodit ja lapsiperheet. Askaisten erityisiä käyttäjäryhmiä ovat lapsiperheet ja ikääntynyt väestö. Kunnassa on kuusi koulua sekä runsaasti lastenpäivähoitoyksiköitä. Kirjastot ja koulut tekevät tiivistä yhteistyötä. Masku on kasvukunta, jossa asuu paljon lapsiperheitä. Nämä seikat vaikuttavat voimakkaasti kirjaston aineistovalintaan ja kokoelmien hoitoon.

Maskun kirjastot kartuttavat ajantasaista yleiskokoelmaa, joka on enemmänkin käyttökokoelma kuin säilyttävä kokoelma. Kokoelmatyötä ohjaa Maskun kokoelmapolitiikka.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | äänikirjat, CD | CD-Rom | DVD | VHS | musiikki, CD | nuotti |
| Maskun pääkirjasto | koulut, päiväkodit, lapsiperheet | 59341 | 51740 | 105 | 366 | 90 | 1111 | 29 | 1706 | 702 |
| Askainen | lapsiperheet, ikääntynyt väestö | 14069 | 12249 | 21 | 91 | 63 | 316 | 257 | 65 | 49 |
| Lemu | koulut, päiväkodit, lapsiperheet | 30889 | 26370 | 51 | 247 | 100 | 502 | 325 | 688 | 251 |
| yhteensä |  | 104299 | 90359 | 177 | 704 | 253 | 1929 | 611 | 2459 | 1002 |
| *Kokoelmatilastojen tilanne 21.8.2012* | | | | | | | | | | |

Maskussa panostetaan aihealueista erityisesti kaunokirjallisuuteen sekä kasvatuksen ja opetuksen tukemiseen, historiaan, psykologiaan sekä jonkin verran hoitotieteisiin. Lisäksi Maskun kirjastoon hankitaan runsaasti erilaisia harrastekirjoja sekä taiteisiin ja taidehistoriaan liittyviä teoksia. Rajatummin kokoelmiin hankitaan näytelmiä, kansanrunoutta, hengellistä kirjallisuutta, lakiteoksia sekä tekniikan ja teollisuuden alojen kirjallisuutta, mutta peruskokoelma pidetään yllä myös näillä aihealueilla.

Kokoelmavalinnoissa kiinnitetään huomiota käyttäjäkunnan tarpeisiin ja kysyntään kunnan eri alueet huomioiden. Kokoelmaan valitaan laadukasta, tiedollista ja elämyksellistä aineistoa. Kaunokirjallisuuden valinnoissa kiinnitetään huomiota teoksen taiteelliseen ja pysyvään arvoon. Tietoaineistossa otetaan huomioon teoksen sisällöllinen pätevyys ja ajankohtaisuus. Hankinnoissa huomioidaan laatu ja aineiston tietosisällöllinen uusiutuminen. Kurssikirjoja hankitaan perusopintoihin. Niteitä hankitaan yleensä 1 kpl kirjastoa kohden, mutta lasten ja nuorten kaunokirjallisuutta hankitaan 1 – 4 kpl / kirjasto.

Aineistolajeista panostetaan kirjoihin ja suuren kysynnän vuoksi hankitaan runsaasti CD-äänikirjoja ja DVD -elokuvia. Musiikkia ja kielikursseja hankitaan peruskokoelmaa täydentävästi. Kokoelmiin ei tällä hetkellä hankita Bluray-, CD-rom-tallenteita eikä tietokone/konsolipelejä.

Maskussa on käytössä Jokerilainat. Jokereiksi laitetaan paljon varatut uutuudet.

Masku ei halua erikoistua kokoelmillaan mihinkään erityisesti vaan tavoitteena on ylläpitää ja kehittää laadukasta yleiskokoelmaa. Maskussa erikoiskokoelmia edustavat Masku-kokoelma, Lemun kotiseutukokoelma ja Askaisten kotiseutukokoelma. Askaisissa on lisäksi kartutettu Mannerheim-kokoelmaa. Omakustanteista hankitaan vain paikallisten tekijöiden teoksia.

Poistoperusteita ovat aineiston huono kunto, sisällöltään vanhentunut aineisto, jolla ei ole pysyvää arvoa ja aineisto, jonka kysyntä on vähäistä. Lisäksi poistetaan vanhoja painoksia ja versioita, huomioiden tieteenalojen vanhenemisnopeus. Maskussa poistetaan myös kadonnut ja palauttamaton aineisto, kun eräpäivästä on kulunut kaksi vuotta.

Maskun pääkirjastossa sekä Lemussa ja Askaisissa on varasto. Varastot ovat pieniä. Varastoaineiston käyttö on vähäistä, kuukaudessa varastoaineistoa haetaan vain muutaman kerran. Varastoissa säilytetään aikuisten kaunokirjallisuuden klassikoita sekä suosittujen sarjojen huonokuntoisia osia, joita varjellaan sarjan eheyden säilymiseksi. Lisäksi varastoissa on teoksia, joilla on historiallista, taiteellista ja pysyvää arvoa sekä eri alojen klassikoita sekä hieman nuorten kirjoja. Aikakauslehdistä varastoidaan keskeinen osa kolmeksi vuodeksi, paikalliset sanomalehdet säilytetään pysyvästi. Varastoon siirretään vain painettua aineistoa ja musiikkia. Varastojen merkitys on Maskussa muuttunut Vaski-yhteistyön myötä. Tarve aineiston varastoinnille on vähentynyt yhteiskäyttöisen, laajan Vaski-kokoelman myötä. Kuitenkin varastointi päätöstä tehtäessä Maskussa tarkastellaan ensisijaisesti nimekkeen tilannetta oman kunnan sisällä ja toissijaisesti Vaskin laajuudella.

### Mynämäki

Mynämäellä asukkaita oli vuoden 2011 lopussa 8 041, joka on 2,4 % koko Vaski-alueen väestöstä. Mynämäen kokoelma vastaa 2,6 % Vaski-kokoelmasta. Mynämäellä on pääkirjaston lisäksi yksi toimipiste, Tavastilan kirjasto Mietoisissa, joka on toistaiseksi suljettu. Lisäksi kirjasto hankkii kirjastoautopalveluja Laitilalta. Vuonna 2012 kirjastoauton pysäkkejä on seitsemän, joista osa on kouluilla. Lisäksi kirjastolla on neljässä koulussa, joissa kirjastoauto ei käy, siirtokokoelmia.

Mynämäen kirjasto palvelee kaikkia kuntalaisia. Tärkeimpiä käyttäjäryhmiä ovat koulut, nuoret aikuiset ja eläkeläiset. Kokoelmaan vaikuttaa myös Mynämäen käsi- ja taideteollisuusoppilaitos.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | äänikirjat, CD | CD-Rom | DVD | VHS | musiikki, CD | nuotti |
| Mynämäki | kaikki kuntalaiset, koulut, nuoret aikuiset, ikääntynyt väestö | 55841 | 50517 | 75 | 477 | 101 | 980 | 379 | 1299 | 274 |
| Kokoelmatilastojen tilanne 21.8.2012 | | | | | | | | | | |

Kirjaston aikuisten tietokokoelman vahvuuksia ovat matkakirjat, harrastekirjat, historia, taiteet ja lääketiede (YKL: 59). Luokan 79 osalta painotus on liikunnassa, urheiluun liittyvä kokoelma on rajatumpi. Kirjasto hankkii asiakkaiden toiveiden mukaan kysytyintä tietoaineistoa. Sanakirjakokoelma on suppea. Asiakkaita ohjataan käyttämään myös verkossa olevia tietolähteitä.

Aikuisten kokoelman kaunokirjallisessa aineistossa panostetaan uutuuksiin ja klassikoihin. Kokoelmasta löytyy kiitettävästi laadukkaampaa viihdekirjallisuutta. Kirjallisuutta on kokoelmissa paljon myös äänikirjona. Äänikirjakokoelmaa kartutetaan painotetusti kysynnän mukaan. Musiikkiäänitekokoelma on ns. nukkuva kokoelma. Sitä ei kartuteta enää aktiivisesti, ainoastaan asiakkaiden hankintaehdotusten perusteella. Yhteiskäyttöinen Vaski-kokoelma tarjoaa asiakkaille laajemman musiikkikokoelman äänitteineen ja nuotteineen.

Lasten ja nuorten kokoelman vahvuutena on kertomakirjallisuus. Erilaiset lapsille ja nuorille suunnatut lukukampanjat ovat lisänneet lasten ja nuorten kirjastonkäyttöä ja kokoelmaa muokataan tukemaan lukuintoa ja -taitoa. Lasten ja nuorten tietoaineistoa on kattavasti kaikilta aihealueilta. Kokoelmassa on koulukäyttöön tarkoitettuja kirjasarjoja.

Aineistolajeista tärkeimpiä ovat sekä aikuisten että lasten ja nuorten kokoelmassa kirjat, äänikirjat ja elokuvat. Kirjaston kokoelmissa ei ole konsolipelejä tai Blu-ray -tallenteita.

Mynämäellä on käytössä jokerilainat. Jokeriaineisto on pääasiassa suosituinta ja varatuinta aikuisten kaunokirjallisuutta. Varatuimpia nimekkeitä hankitaan kaksi nidettä, joista toinen laitetaan jokeriksi.

Kirjakokoelmasta valtaosa on suomenkielistä aineistoa kunnan väestörakenteen mukaisesti. Aikuisten kokoelmassa ruotsinkielisen aineiston lisäksi kokoelmassa on englannin- ja saksankielistä kirjallisuutta. Suurin osuus on englanninkielisellä kirjallisuudella. Lasten kokoelmassa vieraskielistä kirjallisuutta on marginaalisesti. Harvinaiskielistä kokoelmaa ei ole. Asiakkaat voivat hyödyntää yhteiskäyttöisen Vaski-kokoelman vieraskielistä aineistoa.

Mynämäellä on erikoiskokoelmia. Kotiseutukokoelman Mynämäki-aiheinen aineisto on käsikirjastokäytössä ja sitä lainataan vain harkinnan mukaan. Mynämäellä on jonkin verran ns. metsäpirttiläisiä, Karjalan evakkoja. Metsäpirttikokoelmassa on paljon Karjalaan ja Karjalan evakoihin liittyvää aineistoa. Uutta aineistoa (1980-luvulta eteenpäin) lainataan ilman rajoitteita ja vanhempaa ja harvinaisempaa aineistoa lainataan harkinnan mukaan asiakkaille ja kansallisesti kaukolainoina. Kokoelman käsikirjoituksia ja kopioita sekä näihin rinnastettavaa materiaalia ei lainata.

Aineiston poistoperusteita ovat vanhentunut tietosisältö, vähäinen käyttö ja huono kunto.

Mynämäellä on kaksi varastoa. Pieni lähivarasto on pääkirjaston tiloissa ja erillisessä ulkorakennuksessa on toinen varasto. Kirjasto ei varastoi systemaattisesti vaan varastot toimivat ennen kaikkea työvälineenä. Varasto- ja avokokoelma nähdään yhtenäisenä kokoelmana sijoittelusta huolimatta. Varastoitavia aineistoja ovat kaunokirjallisuuden ja eri tieteenalojen klassikot sekä vähän käytetyt mutta arvon säilyttäneet niteet, joille saattaa olla kysyntää tulevaisuudessa. Erilliseen ulkorakennuksen varastoon varastoidaan sidottujen lehtien kokoelma (Kunnallistiedot ja Vakka-Suomen sanomat) sekä kausiaineisto.

### Naantali

Naantalissa oli asukkaita vuoden 2011 lopussa 18807, joka on 5,5 % koko Vaski-alueen väestöstä. Naantalin kokoelma vastaa 7,7 % Vaski-kokoelmasta. Pääkirjaston lisäksi Naantalissa oli viisi toimipistettä, joista Kultarannan, Merimaskun ja Rymättylän kirjastot toimivat koulujen yhteydessä. Lietsalan kirjasto muuttaa ja aloittaa toimintansa Suopellon yläkoulun yhteydessä vuoden 2013 alussa. Samassa yhteydessä kirjaston nimi muuttuu Suopellon lähikirjastoksi.

Naantalin kirjastot palvelevat kaikkia kuntalaisia. Käyttäjäryhmistä erityisesti korostuvat lapset ja nuoret kaikissa kirjastoissa. Suurempia käyttäjäryhmiä lasten lisäksi ovat aktiiviväestö ja ikäihmiset. Alueen toimijat, kuten Naantalin opisto ja Naantalin ammattiopisto, huomioidaan kokoelman kartutuksessa tarpeen mukaan. ”Saaristokirjastoissa” Rymättylässä, Merimaskussa ja Velkualla erityisenä käyttäjäryhmänä ovat myös kesäasukkaat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | korostuneet käyttäjäryhmät | kokoelma | kirjat | lehtivuosikerrat 2012 | äänikirjat, CD | DVD | musiikki, CD | nuotti |
| Pääkirjasto | kaikki  kuntalaiset | 82208 | 64745 | 183 | 673 | 1898 | 5146 | 1845 |
| Lietsala\* | lapset ja  nuoret | 24135 | 21832 | 49 | 249 | 400 | 149 | 365 |
| Kultaranta | lapset ja  nuoret | 12815 | 11795 | 23 | 123 | 0 | 72 | 56 |
| Merimasku | lapset ja  nuoret, kesäasukkaat | 19490 | 16032 | 36 | 352 | 438 | 678 | 139 |
| Rymättylä | lapset ja  nuoret, kesäasukkaat | 24157 | 20754 | 38 | 203 | 332 | 222 | 121 |
| Velkua | lapset ja  nuoret, kesäasukkaat | 5960 | 5910 | 16 | 2 | 2 | 1 | 29 |
| Yhteensä |  | 168765 | 141068 | 345 | 1602 | 3070 | 6268 | 2555 |
| Kokoelmatilastojen tilanne 21.8.2012  \* Luvut ovat Lietsalan lähikirjaston kokoelmasta. Kokoelma supistuu ja muuttuu kirjaston muuton yhteydessä Suopellon kokoelmaksi vuoden 2013 alusta. | | | | | | | | |

Naantali on kokonaisuudessaan kokoelmaprofiililtaan Kaarinan kaltainen. Kunnassa tarkastellaan kaikkien toimipisteiden kokoelmia yhtenä kokonaisuutena. Kokoelman laatua on parannettu kuntaliitosten jälkeen varastoja, vanhentunutta aineistoa ja päällekkäisyyksiä karsien. Hankinnassa nidemääriä karsitaan päällekkäisyyden vähentämiseksi ja kustannustehokkaasti.

Naantalin kokoelma on yleisen kirjaston profiilin mukaisesti yleiskokoelma, joka palvelee kaikkia käyttäjäryhmiä. Kokoelman vahvuutena on, että se on lähellä käyttäjiä eri toimipisteissä. Kokoelma pidetään ajankohtaisena ja se painottuu aktiivisessa käytössä olevaan aineistoon.

Kokoelmassa panostetaan kaikissa kirjastoissa erityisesti lasten ja nuorten aineistoon. Pääpaino on fiktiivisessä aineistossa. Kokoelmassa on paljon kouluja ja lasten lukuinnostusta tukevaa aineistoa helppolukuisista kirjavinkkareiden vinkkaamiin kirjoihin. Tietokokoelmaa määrittelee aineiston tarjonta.

Aikuisten kokoelmassa panostetaan erityisesti saaristoon ja mereen liittyviin aineistoihin. Rajatummin kartutetaan musiikkikokoelmaa, CD -levyjä ja nuotteja sekä musiikkikirjallisuutta. Tilat asettavat rajat musiikkikokoelmalle. Kokoelmissa ei ole kalliitta, suppean alan aineistoja esim. vieraskielistä ammatti- ja erikoiskirjallisuutta.

Aineistolajeja on kokoelmassa monipuolisesti. Mihinkään tiettyyn aineistolajiin ei panosteta erityisesti vaan painotukset perustuvat kysyntään. Aikuisten kokoelmaan hankitaan saaristoon ja mereen liittyviä aineistoja. Musiikkikokoelmaa, CD -levyjä, nuotteja ja musiikkikirjallisuutta kartutetaan rajatusti. Tilat asettavat rajat musiikkikokoelmalle.

Valintakriteereinä Naantalissa on aiempi kysyntä ja aineiston ajankohtaisuus. Omakustanteista Naantaliin hankitaan vain paikallisesti kiinnostavat aineistot.

Naantalissa on erikoiskokoelmia: Naantalin kotiseutukokoelma pääkirjastossa, Rymättylässä Rymättylä-kokoelma ja Merimaskussa saaristokokoelma.

Naantalissa on käytössä Jokerilainat kaikissa toimipisteissä. Jokereina on aikuisten kauno- ja tietokirjallisuutta, musiikkia ja DVD -tallenteita.

Kokoelmasta poistetaan rikkinäiset niteet, tarpeettomat lisäkappaleet sekä aineistot, joiden sisältö on vanhentunutta. Naantalissa huomioidaan poistotyössä myös turhat päällekkäisyydet pää- ja lähikirjastojen välillä.

Varastot pyritään pitämään mahdollisimman pieninä. Vaski-kirjastojen viimeiset kappaleet ja paikallisaineisto, vaikka huonokuntoinenkin, varastoidaan. Lasten aineistoista on varastoituna ainoastaan kausiaineistoa. Lehtiä ei varastoida.

#### Kultarannan lähikirjasto

Kultarannan kirjasto on pieni kirjasto Naantalin Luonnonmaan saaressa. Kirjasto ja alakoulu ovat samassa rakennuksessa. Kirjaston, koulun ja päiväkodin yhteistyö on tiivistä. Vaikka aineistohankinnoissa huomioidaan erityisesti lapsiasiakkaat, on Kultarannan kirjastossa luettavaa kaikenikäisille, niin kauno- kuin tietokirjallisuuttakin.

#### Suopellon lähikirjasto (ent. Lietsalan lähikirjasto)

Lietsalan lähikirjasto muuttaa Suopellon yläkoulun yhteyteen pienempiin tiloihin ja aloittaa toimintansa uusissa tiloissa vuoden 2013 alusta. Samalla kirjaston nimi muuttuu Suopellon lähikirjastoksi. Kokoelmassa on runsaasti lastenkirjoja koulun ja päiväkodin kanssa tehtävän yhteistyön tukemiseksi. Kokoelmaa painotetaan jatkossa myös nuorten aineistoon. Aikuisille on tarjolla kaunokirjallisuuden lisäksi ajankohtainen tietokirjakokoelma. Av-aineiston kokoelma on pieni, mutta sitä monipuolistetaan siirtokokoelmilla.

#### Merimaskun lähikirjasto

Merimaskun kirjasto sijaitsee samassa rakennuksessa alakoulun kanssa, ja kirjastossa toimii myös palvelupiste. Käyttäjäryhminä korostuvat lapset (koulu ja päiväkoti) ja kesäaikaan Merimaskun kesäasukkaat.

Kirjaston kokoelmassa kirjoja, lehtiä ja CD- ja DVD -tallenteita sekä lapsille että aikuisille. Kokoelmassa painottuvat lasten aineistot koulun ja päiväkodin kanssa tehtävän yhteistyön tukemiseksi.

Merimaskussa on varastoituna kausiaineistoa.

#### Rymättylän lähikirjasto

Rymättylän kirjasto sijaitsee samassa kiinteistössä Rymättylän alakoulun kanssa. Kirjaston yhteydessä on palvelupiste, josta saa Naantalin kaupungin viranomaispalveluja. Kirjaston ja koulun yhteistyö on tiivistä.

Rymättylän kokoelma painottuu sekä lasten että aikuisten kertomakirjallisuuteen. Lasten ja nuorten kokoelmassa huomioidaan koulun opetussuunnitelma ja kokoelmaa kehitetään koulua sekä lasten ja nuorten lukuinnostusta tukevaksi. Myös alle kouluikäisten aineisto on kokoelmassa huomioitu hyvin.

Rymättylän kokoelmassa ei ole konsolipelejä eikä Blu-ray -tallenteita. Aikuisten elokuvia ja vieraskielistä aineistoa on siirtokokoelmana.

Rymättylässä on pieni varasto, johon on varastoituna kausiaineistoa ja kaunokirjallisuutta ja joitakin Vaskin viimeisiä nimekkeitä. Naantali suunnittelee pääasiallisen varastonsa siirtämistä Rymättylään.

#### Velkuan lähikirjasto

Velkuan kirjasto on palvelukeskus Kummelin yhteydessä vierasvenesataman läheisyydessä. Kirjastossa on palvelupiste, joka palvelee myös kirjastoasioissa. Pienuudestaan huolimatta kirjastossa on hyvä kokoelma kirjallisuutta lapsille ja aikuisille.

### Nousiainen

Nousiaisissa oli asukkaita vuoden 2011 lopussa 4 865, joka on 1,4 % Vaski-alueen väestöstä. Nousiaisten kokoelma vastaa 2,5 % Vaski-kokoelmasta. Pääkirjaston lisäksi Nousiaisissa toimii Valpperin lainausasema, joka sijaitsee Valpperin koulun yhteydessä ja toimii samalla myös koulukirjastona.

Nousiaisten kirjasto palvelee kaikkia kuntalaisia. Käyttäjäryhmistä lapsiperheet ja koulut korostuvat. Muita kokoelmatyöhön vaikuttavia toimijoita kunnassa ovat lukio, päiväkodit ja perhepäivähoitajat.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD | VHS | musiikki, CD | nuotti |
| Nousiaisten pääkirjasto | koulut, päiväkodit, lapsiperheet | 42907 | 34703 | 85 | 348 | 119 | 1167 | 244 | 2029 | 504 |
| Valpperin lainausasema | alakoulu | 7960 | 7205 | 0 | 0 | 0 | 146 | 1 | 4 | 41 |
| Koulukirjastot | koulut | 9991 | 5929 | 0 | 0 | 4 | 0 | 1 | 1 | 53 |
| Yhteensä |  | 60858 | 47837 | 85 | 348 | 123 | 1313 | 246 | 2034 | 598 |
| Kokoelmatilastojen tilanne 21.8.2012 | | | | | | | | | | |

Nousiaisten kunnankirjastolla on hankintasuunnitelma, joka toimii kokoelmatyön ohjeena ja se päivitetään ja vahvistetaan kerran valtuustokaudessa. Suunnitelman mukaan kirjasto pyrkii aineistotarjonnallaan vastaamaan yhteiskunnan, koulutuksen ja työelämän muutoksiin. Hankinnassa otetaan huomioon väestön ikärakenne, harrastukset ja erilaiset asiakasryhmät. Aineiston valinnan pääperiaatteita ovat laatu, monipuolisuus, kokoelmien käyttö ja kysyntä.

Aikuisten tietokokoelma on monipuolinen ja ajantasainen. Kattavassa yleiskokoelmassa on erialojen perusteoksia sekä yleistä mielenkiintoa herättäviä teoksia. Kokoelmassa painottuvat eri alojen harrastekirjat. Painopistealueina tietokokoelmassa ovat käsityöt, lääketiede ja hoitoala ja historia. Kurssikirjallisuudessa painottuvat kasvatustieteen perusopintoihin liittyvät teokset ja hoitoalan kysytyimmät teokset. Rajatumpia aihealueita ovat matematiikka, fysiikka ja kemia. Elektroninen aineisto korvaa joiltakin osin painettua tietokirjallisuutta esim. oikeustieteessä.

Aikuisten kaunokirjallisessa kokoelmassa on kattavasti uutuuksia. Pääpaino on kotimaisessa kaunokirjallisuudessa. Käännöskirjallisuutta valitaan kokoelmiin valikoiden. Klassikoiden osalta kokoelmaa täydennetään tarvittaessa ja uusien käännösten ilmestyessä.

Lehtikokoelma aikakaus- ja sanomalehtineen on kattava. Aikakauslehtiä on yleisaikakauslehdistä harrastelehtiin monelta eri alalta. Käsityölehtiä on runsaasti asiakaskunnan ja kysynnän mukaisesti. Lehdet ovat pääosin suomenkielisiä.

Lasten ja nuorten kokoelmassa on kattavasti laadukasta kertomakirjallisuutta uutuuksista klassikoihin. Kokoelmassa on koulukäyttöön tarkoitettuja kirjasarjoja. Kuvakirjakokoelman hankinnassa kiinnitetään huomiota kuvitukseen ja kieleen. Kokoelmassa painotetaan kotimaista lasten kirjallisuutta. Sarjakuvakokoelmassa on lähinnä vain lapsille ja nuorille tarkoitettuja sarjakuvia. Lasten tietokokoelma on kattava ja siinä painotetaan laadukasta kotimaista lasten tietokirjallisuutta.

Määrärahojen puitteissa kirjojen lisäksi kokoelmissa painotetaan lehtiä, DVD -elokuvia, aikuisten ja lasten äänikirjoja ja musiikkia. DVD -kokoelmassa painottuvat koko perheelle soveltuvat laadukkaat elokuvat. K18-materiaalin hankintaa rajoitetaan. CD-Rom -levyjä hankitaan erittäin suppeasti.

Musiikkikokoelmassa on suppeasti klassista musiikkia eri tyylikausilta ja tunnetuimpien esiintyjien levytyksiä. Populaarimusiikin kokoelma muodostuu asiakkaiden toiveita hyödyntäen. Kokoelmassa on eri musiikin lajien levytyksiä näytteenomaisesti. Kokoelmassa on hieman kysyttyjä karaoke DVD -levyjä.

Nousiaisissa on käytössä jokerilainat. Suosituimpia nimekkeitä hankitaan 2-3 nidettä. Yksi nide laitetaan Jokeriksi ja lisäkappaleet Vaskin yhteiseen varausjonoon. Jokerikokoelmaan kuuluu kirjoja, musiikkia, elokuvia ja äänikirjoja.

Kirjakokoelmasta valtaosa on suomenkielistä väestöpohjan mukaisesti. Toiseksi eniten on englanninkielisiä kirjoja ja seuraavaksi ruotsinkielisiä. Yleisimmillä eurooppalaisilla kielillä on aineistoa näytteenomaisesti. Vieraskielistä tietokirjallisuutta hankitaan, jos vastaavaa suomenkielistä aineistoa ei ole saatavilla. Vieraskielisen tietokirjallisuuden suurin ryhmä koostuu matkailu- ja harrastealan kirjoista.

Erikoiskokoelmista kirjastossa on Nousiaisten kotiseutukokoelma, jossa on Nousiaista koskevia kirjoja, levyjä, pienpainatteita, lehtileikkeitä ja valokuvia. Kotiseutukokoelma on lainauskäytössä.

Poistokriteereitä ovat aineiston kunto, tietosisällön ajantasaisuus ja vähäinen käyttö.

Kirjastossa on pieni varasto. Varastossa on kirjojen lisäksi lehtiä, VHS- ja DVD-tallenteita ja LP-levyjä. Kirjasto varastoi sesonkiaineistoa, huonokuntoista mutta välttämätöntä aineistoa sekä sellaista aineistoa, josta ei ole saatavilla uudempia versioita tai painoksia (esim. VHS-tallenteita, joita ei ole saatavilla DVD-tallenteina). Varastossa on muutama hyllymetri luetteloimatonta vanhaa kirjallisuutta.

#### Valpperin lainausasema ja koulukirjastot

Nousiaisissa on Valpperin lisäksi neljä koulukirjastoa, kaikki kokoelmat ovat Vaski-järjestelmässä. Näitä ovat Kirkonpiirin ja Paijulan alakoulut sekä Henrikin koulu (yläkoulu) ja Nousiaisten lukio. Koulukirjastojen kokoelmat ovat ainoastaan koulujen käytössä eivätkä kuulu Vaskin yhteiskäyttöiseen kokoelmaan.

Valpperin lainausasemaa palvelee koulua koulukirjastona mutta myös muita asukkaita. Kokoelma on osa yhteiskäyttöistä Vaski-kokoelmaa. Valpperin kokoelma koostuu lähinnä eri-ikäisille lapsille suunnatusta kauno- ja tietokirjallisuudesta. Kokoelmassa on vähän aikuisten kauno- ja tietokirjallisuutta. Kirjojen lisäksi kokoelmassa on hieman lehtiä.

### Paimio

Paimiossa oli vuoden 2011 lopussa 10402 asukasta, joka on 3,1 % koko Vaski-alueen väestöstä. Paimion kokoelma vastaa 3,6 % Vaski-kokoelmasta. Paimiossa on yksi kirjasto.

Paimion kirjasto palvelee kaikkia kuntalaisia. Korostuneita käyttäjäryhmiä ovat lapset ja nuoret sekä lapsiperheet. Kokoelmien sisältöön vaikuttavia muita toimijoita ovat koulu ja päiväkodit sekä kehitysvammaisten laitos.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | äänikirjat, CD | CD-Rom | DVD | VHS | musiikki, CD | nuotti |
| Paimio | lapset ja nuoret, lapsiperheet | 78588 | 69084 | 94 | 764 | 168 | 1630 | 15 | 2204 | 1157 |
| Paimion sairaala | potilaat | 2308 | 2304 |  | 1 | 0 | 0 | 0 | 0 | 0 |
| Yhteensä |  | 80896 | 71388 | 94 | 765 | 168 | 1630 | 15 | 2204 | 1157 |
| Kokoelmatilastojen tilanne 21.8.2012 | | | | | | | | | | |

Kirjaston tavoitteena on kokoelman sivistyksellisen tason säilyttäminen ja kehittäminen. Kokoelmassa painotus on fiktiivisessä aineistossa ja laadukkaassa tietoaineistossa.

Aikuisten tietokokoelma on monipuolinen. Kattavassa yleiskokoelmassa on erialojen perusteoksia sekä yleistä mielenkiintoa herättäviä teoksia. Tietokokoelmassa panostetaan enemmän laadukkaaseen yleistajuiseen tietokirjallisuuteen. Painopistealueina ammatillisessa tietokirjallisuudessa ovat hoitoala ja lääketiede (YKL: 59) ja kasvatustiede (YKL: 38) sekä sosiaaliala (YKL: 37). Vaskiyhteistyön myötä tietokokoelman painotuksia tullaan uusimaan, jolloin pohdittavaksi tulee tietokirjallisuuden hankinnan ja sisältöjen tasot. Kirjasto linjaa alakohtaisesti hankittavan kirjallisuuden tasot, esim. ammattikirjallisuuden tasot kokoelmassa. Painotus siirtynee ammatillisesta enemmän harrastekirjoihin. Rajatumpia aihealueita on tekniikan (YLK: 61) ja oikeustieteen (YKL: 33) teokset. Elektroninen aineisto korvaa joiltakin osin painettua, nopeasti uusiutuvaa tietokirjallisuutta esim. oikeustieteessä.

Aikuisten kaunokirjallinen kokoelma on monipuolinen. Kaunokirjallisuudessa painotetaan laadukkaisiin kotimaisen ja käännetyn kirjallisuuden uutuuksiin sekä muuhun ajankohtaiseen kirjallisuuteen. Käännöskirjallisuudessa painotetaan keskeisiä länsimaisia ja mahdollisuuksien mukaan myös muiden kielialueiden kirjailijoita. Nimekekohtaisiin nidemääriin vaikuttavat määrärahat sekä ennakoitu kysyntä.

Paimiossa on käytössä jokerilainat. Jokeriaineistona on suosittua ja varatuinta aikuisten kauno- ja tietokirjallisuutta (esim. YKL: 99).

Lasten ja nuorten kokoelma on riittävä ja kattava väestöpohjaan nähden. Kokoelman heikkoutena on kouluille tarjottavien sarjakirjojen puuttuminen. Lasten av-aineistoa on rajoitetusti. Lasten tietokokoelmaan pyritään hankkimaan laadukasta kirjallisuutta mutta ongelmana nähdään tarjonnan taso ja laatu. Aihealueista uskonto on rajatumpi, jossa painotus on informatiivisissa yleisteoksissa.

Kirjojen lisäksi kokoelmassa on kattavasti lehtiä, äänikirjoja, DVD -elokuvia ja musiikkia. Erityisesti painotetaan kirjojen lisäksi äänikirjoja.

Monipuolisen DVD -kokoelman pääpaino on lasten ja nuorten sekä ns. koko perheen elokuvissa. Erityisesti kotimaiset elokuvauutuudet ovat hyvin edustettuina. Tv-sarjoja ja tieto-ohjelmia on rajatusti.

Aikuisten musiikkikokoelma on laajahko ja kokoonsa nähden ajallisesti kestävä, monipuolinen ja asiakkaita hyvin palveleva. Kokoelman kartuttamiseen panostetaan harkitusti käytön vähenemisen vuoksi. CD -levykokoelmassa taidemusiikki on hyvin edustettuna. Hankinnoissa painotus on tästä syystä populaarimusiikissa ja artistien ja yhtyeiden kokoelmalevyissä. Erityisesti etusijalla ovat suomalaiset yhtyeet ja solistit. Nuottikokoelman hankinnat painottuvat kysynnän mukaan kokoelmateoksiin. Musiikkikirjojen kokoelma painottuu elämänkertoihin ja erilaisiin oppaisiin. Lapsille hankitaan musiikkia monipuolisesti.

Kirjakokoelmasta valtaosa on suomenkielistä aineistoa. Ruotsin-, englannin- ja saksankielistä kirjallisuutta on kielten opiskeluun tukemiseen riittävästi. Lisäksi on pieni määrä muita yleisimpiä eurooppalaisia kieliä. Suurimman kokoelman muodostaa englanninkielinen kirjallisuus. Nuorten englanninkielisen aineiston kysyntä kasvaa jatkuvasti. Harvinaiskielistä kokoelmaa ei ole.

Kirjasto ei halua erikoistua kokoelmillaan mihinkään erityisesti vaan tavoitteena on ylläpitää ja kehittää laadukasta yleiskokoelmaa. Erikoiskokoelmana Paimiossa on käsikirjastokäyttöinen kotiseutukokoelma. Kotiseutukokoelmassa on Paimiota ja Paimiolaisia koskevaa aineistoa. Kokoelmassa on kaunokirjallisuutta, joka on paimiolaisen henkilön kirjoittamaa, jonka tapahtumat sijoittuvat Paimioon ja/tai jonka henkilöt ovat Paimiolaisia. Lisäksi kokoelmassa on tietokirjallisuutta, lehtiä, käsikirjoituksia, karttoja, nuotteja, av-aineistoa, pienpainatteita ja monisteita. Omakustanteisia kirjoja on lähinnä kotiseutukokoelmassa.

Paimion poistokriteereitä ovat aineiston kunto, käyttöaste ja vanhentunut tietosisältö.

Kirjastolla on yksi 50 m² varasto, jonka vetoisuus on n. 10 000 nidettä. Varastokokoelmassa on vähäkäyttöistä ja huonokuntoista suosittua kirja-aineistoa sekä hieman nuotteja. Puolet varastoaineistosta on kaunokirjallisuutta ja puolet tietokirjallisuutta. Lasten ja nuorten aineistoa ei varastoida.

### Pyhäranta

Pyhärannassa asukkaita oli vuoden 2011 lopussa 2236, joka on 0,7 % koko Vaski-alueen väestöstä. Pyhärannan kokoelma vastasi vuonna 2011 4,3 % Vaski-kokoelmasta. Kokoelma tulee muuttumaan vuoden 2012 aikana voimakkaasti sekä kooltaan että sisällöltään Rohdaisten kirjaston lakkautuksen vuoksi. Rohdaisten kirjasto toimi aiemmin kunnan pääkirjastona. Nykyinen pääkirjasto on Ihoden kirjasto, joka aikaisemmin toimi lähikirjastona. Pyhärannassa on yksi kirjasto. Lisäksi kunta ostaa kirjastoautopalvelun Laitilan ja Rauman kaupungilta. Pysäkit sijaitsevat Reilan ja Rohdaisten alakouluilla sekä kolmessa rantakylässä.

Pyhärannan kirjasto palvelee kaikkia kuntalaisia. Käyttäjäryhmistä korostuvat alakouluikäiset lapset.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD | musiikki, CD | nuotti |
| Pyhärannan pääkirjasto | ala-kouluikäiset lapset | 14332 | 13328 | 21 | 115 | 88 | 122 | 454 | 34 |
| Rohdaisten kirjasto (lakkautettu) |  | 14163 | 13686 | 0 | 71 | 21 | 77 | 6 | 28 |
| Yhteensä |  | 28495 | 27014 | 21 | 186 | 109 | 199 | 460 | 62 |
| Kokoelmatilastojen tilanne 21.8.2012 | | | | | | | | | |

Pyhärannan kokoelma tulee supistumaan vuoden 2012 aikana rajusti, kun lakkautetun Rohdaisten kirjaston aineisto joudutaan poistamaan lähes kokonaan. Ihoden kirjaston tila on pieni ja se asettaa raamit kokoelmalle tulevaisuudessa.

Aikuisten tietokokoelmassa on yleistajuista tietokirjallisuutta. Aihealueista korostuvat harrastekirjallisuus (kädentaidot ja ruoanvalmistus) sekä historia. Rajatumpia aihealueita ovat uskonto (YKL: 2), tekniikka (YKL: 6). Lehtikokoelma on pieni. Sitä täydentävät Vaskin yhteiskäyttöiset e-lehdet.

Aikuisten kaunokirjallinen kokoelma on yleiskokoelma. Kokoelmassa on paljon uutta kirjallisuutta, kun Rohdaisten uudempaa aineistoa on siirretty Ihodeen. Kirjaston kokoelma on lukukokoelma, jossa korostuu suosituin kirjallisuus. Näytelmä- ja runokokoelmat ovat pienet.

Lasten ja nuorten kokoelma on painottunut alakouluikäisten lukuharrastuksen tukemiseen. Kokoelmassa on suosituinta kertomakirjallisuutta ja kuvakirjoja alle kouluikäisille lapsille. Lasten tietokokoelma on suppea.

Musiikkikokoelmassa on sekä lasten että aikuisten aineistoa: CD -levyjä ja nuotteja. Kokoelma on pieni.

Kokoelma on kirjapainotteinen. Kirjojen lisäksi pyritään panostamaan DVD -tallenteisiin ja äänikirjoihin. Kokoelmaan ei hankita karttoja, konsolipelejä ja Blu-ray -tallenteita.

Kokoelma on suomenkielinen. Kokoelmassa on vähän englanninkielisiä kirjoja.

Pyhärannassa on käytössä Jokerilainat. Jokeriaineistona on pääsoin aikuisten kaunokirjallisuutta ja jonkin verran tietokirjoja.

Pyhärannan kotiseutukokoelma on käsikirjastokäyttöinen. Aineistoa lainataan harkinnanvaraisesti.

Poistokriteerinä nykyisessä tilanteessa on ovat rajalliset tilat. Tietosisällöltään vanhentunut, huonokuntoinen ja lainaamaton aineisto poistetaan.

Pyhärannalla ei ole varastoa. Lakkautetun Rohdaisten kokoelmaa on varastoitu entisen kirjaston kellariin ja palvelutaloon mutta kokoelma hävitetään vuoden 2012 aikana.

### Raisio

Raisiossa asukkaita oli vuoden 2011 lopussa 24427, joka on 7,2 % koko Vaski-alueen väestöstä. Raision kokoelma vastaa 7,8 % vaski-kokoelmasta. Raisiossa toimii pääkirjaston lisäksi Petäsmäen lähikirjasto.

Raision kirjastot palvelevat kaikkia kuntalaisia. Kirjaston palveluita on profiloitu lapsille ja nuorille, maahanmuuttajille ja senioreille. Kirjaston ympäristössä on useita päiväkoteja, kouluja, oppilaitoksia, harrasteryhmiä, elinkeinoja ja kolmannen sektorin toimijoita, jotka vaikuttavat kirjaston kokoelman kartutukseen.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet käyttäjäryhmät | kokoelma | kirjat | lehtivuosikerrat 2012 | ääni-kirjat, CD | DVD ja Blu-ray | musiikki, CD | nuotti | Taide |
| Pääkirjasto | Kaikki kuntalaiset | 166228 | 120463 | 258 | 1196 | 3209 | 21103 | 5358 | 146 |
| Petäsmäki | Lapsiperheet | 9904 | 8694 | 14 | 27 | 0 | 127 | 73 | 0 |
| Yhteensä |  | 176132 | 129157 | 272 | 1223 | 3209 | 21230 | 5431 | 146 |
|  | Kokoelmatilastojen tilanne 21.8.2012 | | | | | | | | |

Aineistovalinnan kriteereinä Raisiossa ovat kysyntä ja laatu. Kirjaston tarkoituksena on ylläpitää ja kehittää laajaa ja ennakkoluulotonta kokoelmaa. Kokoelmaan pyritään näiden kriteerien valossa hankkimaan keskeinen kotimainen kauno- ja tietokirjallisuus. Kysyntä ohjaa kokoelmien kehittymistä myös aineistolajien osalta.

Raisiossa panostetaan aikuisten tietokirjallisuuteen eri aihealoilta laajasti ja monipuolisesti. Kokoelmissa on eri aihealueiden keskeisin suomalainen kirjallisuus sekä englanninkielistä kirjallisuutta varsinkin matkakirjoissa ja käsityökirjoissa. Kokoelmissa huomioidaan myös paikallinen aineisto. Kokoelmissa on korostunut oppilaitosten ja opiskelijoiden tarvitsema kirjallisuus mutta sen osuus fyysisistä kokoelmista vähenee sähköisten aineistojen yleistymisen myötä.

Aikuisten kaunokirjallinen kokoelma on kattava ja monipuolinen. Kokoelmassa on hyvin edustettuna sekä kotimainen että käännöskirjallisuus. Suurten kustantajien aineistoa on kattavasti ja pienimpien kustantamoiden laadukkaita teoksia. Kaunokirjallisuutta on kokoelmissa myös äänikirjoina. Omakustanteita on kokoelmassa harkitusti.

Lasten ja nuorten kokoelma on monipuolinen peruskokoelma. Sen erikoisuutena ovat lainattavat nuppipalapelit. Lasten ja nuorten lehtikokoelma on pieni. Nuorten kokoelmaa kehitetään tulevaisuudessa omana osastonaan. Erityisesti nuorten kokoelmassa panostetaan tietokokoelman ja englanninkielisen kokoelman kehittämiseen.

Pääkirjastossa on kattava musiikkiaineistojen kokoelma. Musiikin osuus hankinnoista on vähentynyt. Kokoelma on yleiskokoelma. Taidemusiikin osalta kokoelmassa painottuvat oopperat. Kokoelmassa on myös kattavasti kotimaista iskelmämusiikkia.

Kieliryhmät vaikuttavat hankintaan jonkin verran. Kirjastossa on ruotsinkielisen kaunokirjallisuuden kokoelman lisäksi vieraskielinen kokoelma, jossa on kirjallisuutta yleisimmillä eurooppalaisilla kielillä. Harvinaiskielisessä kokoelmassa on kirjallisuutta sekä lapsille että aikuisille alueen maahanmuuttajaväestön kielijakauman mukaan. Kokoelma on osittain vanhentunut. Omaa kokoelmaa täydennetään Helsingin monikielisen kirjaston siirtokokoelmilla.

Kirjastolla on kaksi erikoiskokoelmaa. Raision kotiseutukokoelma on laaja käsikirjastokokoelma johon sisältyy valokuvakokoelma. Taulukokoelma on kirjaston omistama ja kartuttama kokoelma, joka on lainattavissa.

Raision poistokriteereitä ovat aineiston huono kunto, vähäinen käyttö ja vanhentunut tietosisältö.

Raisiossa on yksi varasto. Aineistoista varastoidaan kauno- ja tietokirjallisuuden klassikot. Kaunokirjallisuudesta varastoidaan myös suositut ja paljon puhutut teokset, joilla on nostalgia-arvoa. Lisäksi varastoidaan kaunokirjallisuuden suosittuja sarjoja sekä loppuunmyytyjä teoksia. Varastossa on jonkin verran luetteloimatonta LP-aineistoa. Raisio varastoi myös Vaski-kirjastojen musiikin CD -tallenteita lukuun ottamatta Turun aineistoa.

#### Petäsmäen lähikirjasto

Petäsmäen kirjaston kokoelma on suunnattu erityisesti alueen lapsiperheille. Petäsmäen kirjaston tiloissa toimii myös useita kerhoja. Kokoelma on suomenkielinen ja painottuu lasten aineistoon. Kokoelman pääpaino on painetussa aineistossa. Kokoelmassa on myös hieman moniviestimiä, musiikkia ja äänikirjoja.

### Rusko

Ruskolla oli asukkaita vuoden 2011 lopussa 5 816, joka on 1,7 % koko Vaski-alueen väestöstä. Ruskon kokoelma vastaa 3,1 % Vaski-kokoelmasta. Pääkirjaston lisäksi kunnassa on Vahdon lähikirjasto.

Ruskon pääkirjastossa ja Vahdon lähikirjastossa lapset ja nuoret sekä eläkeläiset korostuvat käyttäjäryhminä. Koulujen ja päiväkotien tarpeet vaikuttavat kokoelmien sisältöön.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD ja Blu-ray | musiikki, CD | nuotti |
| Ruskon pääkirjasto | lapset,  nuoret,  eläkeläiset | 43500 | 36872 | 85 | 195 | 74 | 957 | 1606 | 352 |
| Vahdon lähikirjasto | lapset,  nuoret,  eläkeläiset | 28173 | 24418 | 55 | 259 | 97 | 628 | 123 | 229 |
| Yhteensä |  | 71673 | 61290 | 140 | 454 | 171 | 1585 | 1729 | 581 |

Kokoelmatilastojen tilanne 21.8.2012

Aineistovalinnoissa kirjastot huomioivat asiakkaiden toiveet, aineiston oletetun kierron, aineiston luonteen, pedagogisen merkityksen, ajankohtaisuuden sekä mahdolliset puutteet kokoelmissa.

Aineistolajeista panostetaan kirjallisuuden lisäksi lehtiin, DVD ja Blu-ray -tallenteisiin ja väkivallattomiin konsolipeleihin. Kokoelmiin kuuluu jonkin verran kielikursseja, moniviestimiä sekä erikoisaineistoa esim. energiankulutus- ja pintalämpömittareita, lumikenkiä ja askelmittareita.

Kokoelma on pääosin suomenkielinen väestöpohjan mukaisesti. Kirjastojen kokoelmissa on lisäksi englannin- ja ruotsinkielistä kirjallisuutta sekä vähän saksan-, espanjan- ja italiankielistä kirjallisuutta lähinnä tukemaan kieltenopiskelua. Englanninkielisen aineiston osuus on suurin.

Kirjastoissa on käytössä Jokerilainat. Jokereina on aikuisten kauno- ja tietokirjallisuutta sekä hieman musiikkia.

Poistokriteereitä Ruskolla ovat aineiston kunto, tietosisällöltään vanhentunut aineisto, vähäinen lainaus sekä käytettävissä oleva hyllytila.

Ruskolla on yksi varasto pääkirjaston yhteydessä. Varastoinnin kriteereitä ovat aineiston kunto sekä aineiston kysyntä nyt ja tulevaisuudessa. Varastotilat ovat rajalliset. Varastokokoelmassa on pääosin kaunokirjallisuuden klassikkoteoksia ja sesonkiaineistoa.

#### Pääkirjasto

Aikuisten kaunokirjallinen kokoelma on monipuolinen ja siinä korostuvat yleisesti kiinnostava ja ajankohtainen kirjallisuus. Kaunokirjallisuutta on myös äänikirjoina.

Aikuisten tietokokoelma on monipuolinen yleiskokoelma. Kokoelma on riittävän kokoinen mutta sisältää joiltain osin vanhentunutta aineistoa. Tietoaineistossa korostuvat aihealueina historia ja kuvataiteet, jotka tukevat kirjastossa usein järjestettäviä, aihealueisiin liittyviä näyttelyitä.

Aikuisten musiikkitallennekokoelmaa kartutetaan harkitusti hyllytilan puitteissa. Musiikkikokoelmissa ei ole black metal –musiikkia.

Pääkirjastossa on Ruskon kotiseutukokoelma, joka muodostuu paikkakuntaa koskevasta kirjallisuudesta, pienpainatteista, av-aineistosta ja opinnäytetöistä.

#### Vahdon lähikirjasto

Kirjasto sijaitsee välittömästi alakoulun läheisyydessä. Kirjasto tekee läheistä yhteistyötä koulun ja päivähoidon kanssa.

Kirjastossa on hyvä aikuisten kaunokirjallinen kokoelma. Vahdon tietokokoelmassa aihealueista korostuvat kädentaitoihin, erityisesti askarteluun liittyvät harrastekirjat.

Lasten kokoelmassa painottuu erityisesti lasten kertomakirjallisuus. Kuvakirjoja on rajoitetusti tilanpuutteen vuoksi.

Musiikkikokoelmissa on lasten ja joulumusiikkia, johon on pyritty erityisesti panostamaan.

Kirjastossa on Vahdon kotiseutukokoelma, joka muodostuu Vahtoa koskevasta kirjallisuudesta, pienpainatteista, av-aineistosta, lehtileikkeistä, valokuvista ja opinnäytetöistä. Aineistoon on rajoitettu lainausoikeus.

Kirjastossa on harvinainen kappelikirjastokokoelma, joka koostuu pääasiallisesti 1800-luvulla julkaistusta uskonnollisesta kirjallisuudesta.

### Sauvo

Sauvossa asukkaita oli vuoden 2011 lopussa 3045, joka on 0,9 % koko Vaski-alueen väestöstä. Sauvon kokoelma vastaa 1,2 % Vaski-kokoelmasta. Sauvossa on yksi kirjasto, joka sijaitsee koulukeskuksen läheisyydessä. Samassa rakennuksessa toimii myös nuorisotila.

Sauvon kirjasto palvelee kaikkia kuntalaisia. Käyttäjäryhmistä korostuvat lapset ja nuoret.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryhmät | kokoelma | kirjat | lehtivuosikerrat 2012 | äänikirjat, CD | CD-Rom | DVD | VHS | musiikki, CD | nuotti |
| Sauvo | koululaiset, lapsiperheet | 26956 | 24697 | 46 | 352 | 112 | 378 | 205 | 42 | 72 |
| Kokoelmatilastojen tilanne 21.8.2012 | | | | | | | | | | |

Aikuisten kokoelmassa pääpaino on kaunokirjallisuudessa. Suurin käyttäjäryhmä aikuisten kaunokirjallisuuskokoelmalle on keski-ikäiset naiset.

Sauvossa panostetaan aikuisten tietokirjallisuuteen eri aihealoilta tarjonnan mukaan. Tietokokoelmassa painottuvat harrastekirjat ja matkaoppaat. Kokoelmassa on vain rajatusti uskontoon (YKL: 2) liittyvää aineistoa. Lehtikokoelma on n. 50 nimekkeen yleiskokoelma, johon ei kuulu lehtiä erikoisaloilta.

Sauvossa on käytössä Jokerilainat. Jokerit ovat pääosin aikuisten uutta kaunokirjallisuutta.

Nuottikokoelma on suppea yleiskokoelma. Aikuisten musiikkitallenteita ei kokoelmassa ole.

Lasten ja nuorten kokoelma on kattava yleiskokoelma, joka tukee koulun ja päiväkotien toimintaa. Kokoelmassa on reilusti kuvakirjoja sekä koululaisten aineistoa. Tilat asettavat raamit kokoelman koolle.

Kirjojen lisäksi kokoelmissa panostetaan erityisesti äänikirjoihin ja lasten DVD –tallenteisiin. Kokoelmissa ei ole aikuisten DVD –tallenteita eikä konsolipelejä.

Kokoelma on valtaosaltaan suomenkielistä väestöpohjan mukaan. Englannin- ja ruotsinkielinen kokoelma on suppea. Muista kielistä on nimekkeitä vain näytteeksi. Ruotsinkielistä aineistoa on erityisesti lapsille. Englanninkielisessä kokoelmassa on suosituimpia aikuisten kaunokirjallisia teoksia.

Poistokriteerejä ovat aineiston huono kunto, vähäinen käyttö ja vanhentunut tietosisältö. Myös rajalliset tilat vaikuttavat poistoihin.

Sauvossa on yksi pieni, työvälineenä toimiva varasto, jossa säilytetään pääosin aikuisten aineistoa ja hieman lasten aineistoa. Varastossa on suosituimman kaunokirjallisuuden kaksoiskappaleita, huonokuntoisia säilyttämisen arvoisia niteitä ja sesonkiaineistoa.

### Taivassalo

Taivassalossa asukkaita oli vuoden 2011 lopussa 1700, joka on 0,5 % koko Vaski-alueen väestöstä. Taivassalon kokoelma vastaa 1 % Vaski-kokoelmasta. Taivassalossa on yksi kirjasto. Kirjasto tulee siirtymään uusiin tiloihin vuosien 2014 - 2015 aikana valmistuvan yhtenäiskoulun yhteyteen.

Kirjasto palvelee kaikkia kuntalaisia. Käyttäjäryhminä korostuvat lapset ja nuoret sekä ikääntynyt väestö.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD | VHS | musiikki, CD | nuotti |
| Taivassalo | lapset ja  nuoret,  ikääntynyt  väestö | 24549 | 21550 | 52 | 167 | 82 | 291 | 261 | 239 | 86 |
| Kokoelmatilastojen tilanne 21.8.2012 | | | | | | | | | | |

Aikuisten tietokokoelma on yleiskokoelma, jossa on perusteoksia ja yleistajuisia tietokirjoja monipuolisesti eri aihealueilta. Aihealueista korostuvat käyttäjäkunnan kysynnän mukaan harrastekirjat, erityisesti kädentaidot ja ruoanvalmistus sekä henkilöhistoria. Kokoelmassa ei ole kielikursseja. Rajatummin kokoelmassa on tieteellisiä julkaisuja ja opiskeluaineistoa.

Aikuisten kaunokirjallinen kokoelma muodostuu pääosin tunnetuimpien kustantamoiden teoksista. Kokoelmassa on sekä kotimaista että käännöskirjallisuutta. Kaunokirjallisuutta on myös äänikirjoja. Runoja on pieni kokoelma ja näytelmiä suppeasti.

Lasten ja nuorten kokoelman pääpaino on kertomakirjallisuudessa. Aineistoa on kaikenikäisille lapsille. Erityisesti painotetaan kuvakirjallisuutta ja koululaisten kertomakirjallisuutta. Tietokirjallisuutta on rajatummin ja osa kuvatietokirjoista on sijoitettu kuvakirjakokoelmaan (YKL: 85.22). Tietokirjakokoelman koko ja laatu on riippuvainen erityisesti kustantamoiden tarjonnasta.

Lehtikokoelma on n. 50 nimekkeen yleiskokoelma, jossa on aikuisten, lasten ja nuorten lehtiä.

Taivassalossa on käytössä Jokerilainat. Jokeriaineistona on aikuisten kauno- ja tietokirjallisuutta, suosituimpia nuorten kirjoja sekä musiikkitallenteita.

Kirjojen lisäksi aineistolajeista korostetaan DVD:tä. Kokoelmissa on myös äänikirjoja ja musiikkia. Lasten musiikkia on pieni kokoelma. Aikuisten musiikkitallennekokoelmaa on kartutettu nuoria käyttäjiä ajatellen. Painopiste on muuttumassa aikuisiin.

Kirjakokoelma on suomenkielinen väestöpohjan ja kysynnän mukaan.

Kirjaston poistokriteereitä ovat aineiston huono kunto, kierto ja vanhentunut tietosisältö. Myös tilat asettavat raamit poistoille.

Taivassalossa on yksi pieni varasto. Varasto on työvälinen, johon siirretään kaunokirjallisuuden klassikoita, vähän kiertäviä säilyttämisen arvoisia teoksia, tuplakappaleita ja suosittuja kirjasarjoja, jotka vievät paljon hyllytilaa.

### Turku

Turussa asukkaita oli vuoden 2011 lopussa 177326, joka on 52 % koko Vaski-alueen väestöstä. Turun kokoelma vastaa 40,9 % Vaski-kokoelmasta. Turun kaupunginkirjasto on Varsinais-Suomen maakuntakirjasto. Pääkirjaston lisäksi Turussa on 12 lähikirjastoa ja kaksi kirjastoautoa, joilla oli vuonna 2011 93 pysäkkiä. Lisäksi kaupunginkirjasto tarjoaa kirjastopalveluja yhteispalvelupiste Monitorissa Skanssin liikekeskuksessa.

Kirjasto tarjoaa aineistoja ja palveluita kaikille käyttäjäryhmille. Kokoelmia ja palveluita on räätälöity viime vuosina erityisesti nuorille, ikääntyvälle väestölle ja maahanmuuttajille. Kaupungin strategian mukaisesti kirjaston tarjonnassa otetaan huomioon myös ruotsinkieliset asukkaat ja erityispalveluita tarvitsevat (esim. näkövammaiset). Kirjastoittain korostuvat käyttäjäryhmät näkyvät tarkemmin alla olevassa taulukossa.

Turussa on laadittu kirjalliset kokoelmalinjaukset vuoden 2012 aikana.

Kirjaston kannalta tärkeintä ovat sisällöt ja niiden tarjoaminen asiakkaille. Kirjastoon hankitaan aineistoa eri tallennemuodoissa sen mukaan, mikä on kussakin tilanteessa tarkoituksenmukaisinta. Esimerkiksi osa kirjaston verkon kautta tarjoamasta aineistosta korvaa painetun aineiston, osa hankitaan myös painettuna.

Aineistoa tarjotaan eri aloilta aloittelijoille ja pidemmälle päässeille. Kirjaston kokoelman tehtävä on antaa virikkeitä ja mahdollisuuksia tietojen syventämiseen, oppimiseen, elämyksiin, oivalluksiin ja uusien sisältöjen luomiseen.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet  käyttäjäryhmät | kokoelma | kirjat | lehtivuosikerrat 2012 | ääni-kirjat, CD | DVD ja Blu-ray | musiikki, CD | nuotit | konsolipelit |
| Pääkirjasto | kaikki asukkaat, ruotsinkielinen väestö | 595238 | 447168 | 1431 | 4940 | 11423 | 51232 | 24537 | 506 |
| Hirvensalo | päiväkodit,  koulut, työikäiset, vanhukset | 20532 | 18042 | 46 | 311 | 894 | 147 | 111 | 63 |
| Ilpoinen | lapset ja nuoret,  lapsiperheet ja  ikääntyvä väestö | 32094 | 25684 | 74 | 449 | 1283 | 2032 | 170 | 179 |
| Jyrkkälä | lapset, nuoret,  ikääntyvä väestö | 6350 | 4844 | 28 | 176 | 505 | 53 | 30 | 140 |
| Lauste | lapset ja nuoret,  maahanmuuttajat,  ikääntyvä väestö | 9504 | 8087 | 30 | 126 | 272 | 35 | 61 | 109 |
| Maaria | koulut ja päiväkodit, lapsiperheet,  ikääntyvä väestö | 16175 | 14366 | 44 | 223 | 585 | 124 | 74 | 0 |
| Moisio | alakoulu ja  päiväkodit | 3581 | 2873 | 22 | 26 | 41 | 41 | 8 | 0 |
| Nummi | kaikki asukkaat | 45101 | 38557 | 107 | 619 | 1323 | 2149 | 232 | 101 |
| Paattinen | alakoulu,  päiväkodit,  lapsiperheet | 4420 | 3832 | 20 | 81 | 11 | 95 | 21 | 0 |
| Pansio | päiväkodit,  koulut,  lapsiperheet,  ikääntyvä väestö | 20758 | 17171 | 42 | 206 | 553 | 525 | 108 | 5 |
| Runosmäki | kaikki asukkaat | 32423 | 27318 | 86 | 586 | 1666 | 441 | 157 | 63 |
| Skanssi | kauppakeskusasiakkaat | 411 | 246 | 18 | 1 | 0 | 0 | 0 | 0 |
| Varissuo | lapset,  ikääntyvä väestö,  maahanmuuttajat | 31766 | 27016 | 85 | 453 | 1685 | 256 | 179 | 136 |
| Vasaramäki | alakoulu,  lapsiperheet,  ikääntyvä väestö | 17375 | 15932 | 36 | 174 | 62 | 103 | 77 | 16 |
| Kirjastoautot | koulut,  päiväkodit,  lapsiperheet,  vanhukset,  laitokset | 91956 | 84939 | 55 | 535 | 1077 | 1203 | 520 | 0 |
| Yhteensä |  | 927684 | 736075 | 2148 | 8906 | 21380 | 58436 | 26285 | 1318 |
| Kokoelmatilastojen tilanne 21.8.2012 | | | | | | | | | |

Turussa ei ole erityisiä aihealueiden painopistealueita. Kirjaston kokoelmia kartutetaan tasapainoisesti ja monipuolisesti. Painotukset riippuvat myös tarjonnasta. Aineistoformaattien kehitystä ja kirjastokäyttöä seurataan ja niitä hankitaan kokoelmaan mahdollisuuksien ja tarpeen mukaan monipuolisesti. Kirjaston kokoelmat eivät museoidu. Seuraava haaste on saada sähköiset aineistot, kuten e-kirjat, integroitua osaksi kokoelmia.

Maakuntakokoelmaan eli ns. Turku -kokoelmaan on kerätty systemaattisesti aineistoa 1970-luvulta lähtien. Kokoelmassa on Turkuun ja sen lähialueisiin liittyvää tietokirjallisuutta sekä tämän alueen kirjailijoiden, kuvittajien ja säveltäjien tuotantoa. Turku-kokoelman aineistoa ei lainata, vaan se on käytettävissä pääkirjaston osastoilla.

Turussa on ns. vanha kellarikokoelma, joka on kirjaston vanhin kirjakokoelma. Tätä kokoelmaa ei lainata. Kokoelma pyritään säilyttämään yhtenäisenä varastossa. Lisäksi Turussa on Svensk dramatik -kokoelma, joka sisältää vanha ruotsalaista näytelmäkirjallisuutta. Myöskään tätä kokoelmaa ei lainata.

Kokoelmaan hankitaan uutta aineistoa valikoimalla tarjonnasta kirjaston kannalta olennainen. Kokoelmaa uudistetaan myös karsimalla siitä vähän kysyttyä, huonokuntoista ja sisällöltään vanhentunutta aineistoa. Nämä aineistot joko varastoidaan tai poistetaan kokoelmasta kokonaan. Nopeasti kehittyvillä aloilla, kuten tietotekniikassa tai hoitoalalla, aineiston uusiutuminen on erityisen tärkeää. Omakustanteita hankitaan rajatummin ja tiukemmalla seulalla. Aineistoa hankitaan ajankohtaisista aiheista ja ilmiöistä myös muilla kuin kotimaisilla kielillä, pääasiassa englanniksi. Mahdolliset painopistealueet määritellään vuosittain.

Pääsääntöisesti aineistoa hankitaan lainattavaksi, ja kokoelmien käyttöä seurataan esimerkiksi tilastojen avulla ja varauksia tarkastelemalla. Suuri kysyntä johtaa täydennyskappaleiden hankintaan. Pieni osa kokoelmasta on tarkoitettu käytettäväksi vain kirjastossa. Näitä aineistoja ovat muun muassa uusimmat lehdet, hakuteokset ja maakuntakokoelma.

Kirjasto saa jonkin verran lahjoituksia sekä yksityishenkilöiltä että yhteisöiltä. Lahjoitusten vastaanottoperusteina ovat teosten laatu, kunto ja se, miten lahjoitettavat teokset täydentävät Turun kaupunginkirjaston kokoelmaa ja että ne ovat kokoelmaperiaatteiden mukaisia.

Kokoelmien uusiutumisesta huolehditaan pitämällä hankinta ja poistot samansuuruisina. Ns. nolla-lainoja tarkkaillaan, ja mikäli kirja ei muutamaan vuoteen ole ollut lainassa, se poistetaan tai tarvittaessa varastoidaan. Nolla-laina ei suoraviivaisesti johda poistoon vaan edellyttää nimekekohtaista harkintaa. Harkinnassa huomioidaan mm. klassikot, omaa aikaansa peilaavat puheenvuorot ja käyttäjäryhmien intressit. Aineistoa poistetaan kokoelmista joko laantuneen tai muuten vähäisen kysynnän, sisältöjen vanhentumisen tai teosten huonokuntoisuuden takia. Kadonneen ja palauttamatta jääneen aineiston tiedot poistetaan tietokannasta. Yksittäistä teosta tarkkaillaan osana suurempaa kokonaisuutta. Se voi olla osa sarjasta tai sisällöltään ainutkertainen. Avohyllystä poistettua aineistoa, jota ei varastoida, tarjotaan harkinnan mukaan Varastokirjastoon tai erilaisille yhteisöille.

Varastoinnissa huomioidaan kirjaston asema suurena kaupunginkirjastona ja maakuntakirjastona. Varastoimalla aineistoa taataan kokoelmien syvyys ja monipuolisuus. Varastointi koskee ensisijaisesti suomenkielistä aineistoa, mutta sen lisäksi varastoidaan harkinnan mukaan myös ruotsinkielistä ja vieraskielistä (lähinnä englanninkielistä) aineistoa. Varastointi koskee pääasiassa kirjoja. Muita aineistolajeja varastoidaan valikoidummin. Varastoinnissa huomioidaan myös verkossa saatavilla oleva aineisto sekä alueen yliopisto- ja korkeakoulukirjastojen kokoelmat. Pääkirjaston varasto on koko kirjaston yhteinen varasto**.** Kansallinen varastokirjasto ei korvaa omaa varastoa vaan täydentää sitä.

#### Hirvensalon kirjasto

Kirjaston käyttäjäryhminä korostuvat päiväkodit, viereisen Wäinö Aaltosen koulun oppilaat, lapsiperheet, työikäiset ja ikääntyvä väestö. Kirjasto muuttaa syksyllä 2016 uuden yhtenäiskoulun yhteyteen, jolloin myös nuoret tulevat muodostamaan merkittävän käyttäjäryhmän. Saarten (Hirvensalo, Satava ja Kakskerta) väkiluku on kasvussa. Lapsiperheiden osuus väestöstä on suuri.

Aikuisten kokoelmassa on kattavasti kotimaista ja käännettyä kaunokirjallisuutta, jännityskirjallisuuden osuutta on korostettu kysynnän mukaisesti. Aikuisten tietokokoelmassa on otettu huomioon myös alakoulun tarpeet. Suosittuja aihealueita ovat matkailu, puutarha, kotieläimet, kädentaidot, liikunta, ruoka, terveys, psykologia ja historia ja elämänkerrat. Kokoelmissa ei ole kurssi- ja oppikirjoja. Aikuisille on myös DVD -elokuvia, äänikirjoja ja sarjakuvia.

Lasten kokoelmassa on kattavasti kertomuksia, satuja ja kuvakirjoja. Lasten tietokokoelmassa ei korosteta tiettyjä aihealueita ja kokoelmaa kartutetaan tarjonnan mukaan. Lasten kokoelmassa on myös äänikirjoja, musiikkia, DVD -elokuvia, konsolipelejä ja sarjakuvia. Nuorten kokoelmaa kartutetaan nuortenromaaneilla, sarjakuvilla ja elokuvilla.

Lehtikokoelma on monipuolinen. Sanomalehtien lisäksi aikakauslehtiä on kattavasti sekä lapsille että aikuisille.

Kokoelma on suomenkielinen. Kirjastossa on lapsille ruotsinkielinen sekä aikuisille englannin- ja ruotsinkielinen siirtokokoelma, jota päivitetään pääkirjaston kokoelmasta.

#### Ilpoisten kirjasto

Ilpoisten kirjasto sijaitsee Ilpoisten lähiössä alakoulun yhteydessä. Rakennuksessa toimii myös nuorisotila, jonka kanssa kirjastolla omien tilojen lisäksi yhteiskäyttöistä tilaa. Kirjasto pyrkii olemaan täyden palvelun kirjasto, mutta kokoelmassa on erityisesti huomioitu lapset, nuoret, lapsiperheet ja ikääntyvä väestö.

Aikuisten kaunokirjallinen kokoelma on monipuolinen. Kotimaista ja käännettyä kaunokirjallisuutta on kattavasti suurilta ja pieniltä kustantajilta. Erityisesti panostetaan suosittuun uutuuskirjallisuuteen ja muihin ajankohtaisiin kirjoihin. Suosituimpia aiheryhmiä ovat jännitys ja romantiikka. Runoja hankitaan harkitusti. Kaunokirjallisuutta on myös äänikirjoina.

Aikuisten tietokokoelmaa kartutetaan monipuolisesti korkeatasoisia ja tiedettä popularisoivia kirjoja painottaen. Painopistealueita ovat harrasteet, kädentaidot, elämänkerrat, asuminen, erilaiset elämäntilanteet, taiteet, kulttuuri, kielikurssit ja lapsiperheitä kiinnostavat aiheet. Kokoelmiin ei hankita kurssikirjallisuutta eikä liian tieteellistä aineistoa.

Lasten kokoelmassa on monipuolisesti kaikkea eri-ikäisille lapsille julkaistavaa kirjallisuutta, niin tieto- kuin kaunokirjallisuuttakin. Kokoelma tukee alakoulun ja alueen päiväkotien toimintaa ja lasten lukuharrastusta.

Nuorten kokoelma on kirjaston ja nuorisotilan yhteisellä alueella. Nuorten kokoelmassa on tieto- ja kaunokirjoja nuoria kiinnostavista aiheista ja lehtiä, elokuvia, musiikkia ja konsolipelejä.

Musiikkikokoelmaa kehitetään nuorten käyttäjien näkökulmasta. Kokoelmaan hankitaan lähinnä uutta, aikaa kestävää rock- ja pop-musiikkia. Kokoelmassa on kattavasti sekä kevyttä ja taidemusiikkia sekä jonkin verran jazzia, maailmanmusiikkia, hengellistä musiikkia.

Elokuvakokoelmassa on kattavasti elokuvia lapsille, nuorille ja aikuisille. Kokoelmaa kartutetaan hankkimalla tasapainoisesti suosittuja hittielokuvia, klassikoita ja pienemmän yleisön elokuvia.

Lehtikokoelmassa on sanomalehtien lisäksi kohtuullinen ja monipuolinen kokoelma sekä aikuisten, nuorten ja lasten lehtiä.

Kokoelma on pääosin suomenkielinen. Kirjastossa on pääkirjastosta siirtokokoelmat englannin- ja ruotsinkieliset siirtokokoelmat.

#### Jyrkkälän kirjasto

Jyrkkälän kirjasto muodostaa yhdessä nuorisotilan kanssa alueensa monitoimitalon, jossa toimii myös paljon järjestöjä. Monitoimitalo on eläväinen paikka, jossa perinteinen kirjastotoiminta on mukautunut ja muuttunut huomioimaan myös nuorisotalon toiminnan erityispiirteet ja tarpeet. Käyttäjäryminä korostuvat lapset ja nuoret sekä ikääntyvä väestö.

Kokoelmaa määrittelevät käytössä olevat tilat. Kokoelma painottuu suosituimpaan ja yleistajuiseen aineistoon. Kokoelmissa on panostettu laatuun ja kokoelmien liikkuvuuteen. Kokoelmassa on panostettu erityisesti aikuisten kaunokirjallisuuteen. Kaunokirjallisessa kokoelmassa painottuvat jännityskirjallisuus sekä suosituimmat kotimaisten ja ulkomaalaisten kirjailijoiden teokset sekä kirjoina että äänikirjoina. Aikuisten tietokokoelmassa korostuvat elämänkerrat ja harrastekirjat. Lasten kokoelmassa korostuvat kuvakirjat ja lasten sadut ja romaanit. Nuorten käyttöön on hankittu sarjakuvia, lehtiä, elokuvia ja konsolipelejä. Elokuvia on myös pienemmille lapsille. Kokoelmassa on vähän lasten äänikirjoja ja musiikkia.

Kirjakokoelma on suomenkielinen.

#### Lausteen kirjasto

Lausteen kirjasto sijaitsee Lausteen monitoimitalossa, jossa toimivat lisäksi alakoulu, iltapäiväkerho, esikoulu, perhetupa ja nuorisotila. Käyttäjäryhminä korostuvat lapset ja nuoret, maahanmuuttajat (monikulttuuriset lapset ja nuoret) ja ikääntyvä kantaväestö.

Aikuisten kokoelma on suomenkielinen. Kokoelmassa painottuu laadukas kotimainen ja käännetty kaunokirjallisuus, jota on kokoelmassa myös äänikirjoina, isotekstisinä ja selkokielisinä kirjoina. Tietokokoelma on rajatumpi ja siinä korostuvat ihmissuhteet, kasvatus, terveys, harrastukset (matkailu, käsityöt, ruoka, elokuva, musiikki, lemmikit), historia (erityisesti henkilöhistoria), eri kulttuureja esittelevä aineisto ja maahanmuuttajille suomalaista kulttuuria esittelevä selkokielinen aineisto sekä suomen kielen oppimateriaalit ja sanakirjat.

Lasten ja nuorten kokoelmassa on monipuolisesti kirjoja eri-ikäisille ja monikulttuurisille lapsille helppolukuista aineistoa (kuvasanakirjoja yms.). Kirjasto tukee lasten lukemaan oppimista ja lukuharrastusta sekä maahanmuuttajalasten ja nuorten suomen kielen oppimista ja kulttuurin tuntemusta. Lasten ja nuorten kokoelmassa on siirtokokoelmana hankittu harvinaiskielinen kokoelma. Kielet määritellään tarpeen mukaan. Lasten tietokokoelmaa uudistetaan ajantasaiseksi. Elokuvia ja konsolipelejä on sekä lapsille että nuorille. Lapsille on pieni kokoelma musiikkia ja äänikirjoja.

Lehtikokoelmassa on sanoma- ja aikakauslehtiä lapsille, nuorille ja aikuisille.

#### Maarian kirjasto

Maarian kirjasto sijaitsee koulun, nuorisotalon ja terveyskeskuksen palvelukeskittymässä. Kirjaston käyttäjäryhminä korostuvat päiväkodit, koulut ja iltapäiväkerhot, lapsiperheet ja ikääntyvä väestö.

Aikuisten kokoelmassa on suosituinta kotimaista ja käännettyä kaunokirjallisuutta sekä yllättäviä teoksia pienemmiltä kustantajilta myös äänikirjoina, isotekstisinä ja selkokielisinä kirjoina. Aikuisten tietokokoelmassa on yleistajuisia tietokirjoja suosituista aiheista: matkailu, puutarha, kädentaidot, liikunta, ruoka, elokuvat, musiikki, lemmikit, terveys historia ja elämänkerrat.

Lasten ja nuorten kokoelma on monipuolinen ja tukee päiväkotien ja koulujen toimintaa ja lasten lukuharrastusta. Lasten tietokokoelmassa korostuvat harrasteet, urheilu ja lemmikkieläimet. Lapsille on erityisen hyvä CD -levy ja äänikirjakokoelma.

Monipuolisessa lehtikokoelmassa on sanomalehtiä ja aikakauslehtiä lapsille, nuorille ja aikuisille.

Kirjastossa on erinomainen DVD -kokoelma sekä lapsille että aikuisille.

Kokoelma on pääosin suomenkielinen alueen väestörakenteen ja aineiston kysynnän mukaisesti. Tarvittaessa kokoelmaa täydennetään muilla kielillä siirtokokoelmin pääkirjastosta.

Kokoelman erikoisuutena ovat liikuntapalvelukeskuksen lainattavat lumikengät sauvoineen.

#### Moision kirjasto

Moision kirjasto sijaitsee Moision alakoulun yhteydessä. Kirjasto on tiloiltaan Turun pienin. Kirjaston käyttäjäryhminä korostuvat alakoulu oppilaineen, päiväkodit ja iltapäiväkerho.

Lasten ja nuorten kokoelman osuus koko kokoelmasta on n. 75 %. Lasten kokoelman pääpaino on päiväkoti- ja alakouluikäisten lasten aineistossa, joka tukee päiväkodin ja koulun toimintaa ja lasten lukuharrastusta. Lasten kuvakirjojen, helppolukuisten satujen ja romaanien lisäksi kokoelmassa on sarjakuvia ja pieni määrä elokuvia, moniviestimiä ja äänikirjoja. Lasten tietokokoelmassa painottuvat koulutyötä tukeva sekä lasten harrastuksiin ja mielenkiintoon liittyvä aineisto.

Nuorten kokoelmassa on suositumpaa kirjallisuutta ja kirjasarjoja.

Aikuisten kokoelma on pieni ja muodostuu suosituimmasta viihteellisestä kaunokirjallisuudesta. Aikuisten tietokokoelmassa on pieni määrä yleisteoksia suosituimmista aiheista, jotka tukevat myös koulutyöskentelyä.

Lehtikokoelman pääpaino on lasten ja nuorten lehdissä. Kokoelmaa on kehitetty yhdessä lasten ja nuorten kanssa.

Kokoelma on suomenkielinen.

#### Nummen kirjasto

Nummen kirjasto on Turun suurin lähikirjasto. Kirjasto palvelee kaikkia käyttäjäryhmiä. Kirjaston käyttäjinä on paljon korkeakouluopiskelijoita. Kirjasto on ”kirjakirjasto”, jonka kokoelmat ovat syvät ja laaja-alaiset. Kokoelmapainotus on sivistyksellisessä ja laadukkaassa aineistossa.

Aikuisten kaunokirjallinen kokoelma on laaja ja ajallisesti syvä. Kokoelmassa on monipuolisesti kotimaista ja käännettyä kaunokirjallisuutta, näytelmiä sekä paljon runoja ja sarjakuvia. Kaunokirjallisuutta on myös äänikirjoina, isotekstisinä ja selkokielisinä kirjoina. Kokoelmassa korostuvat laatukirjat ja suosittu viihdekirjallisuus.

Lehtikokoelma on suuri ja monipuolinen. Sanoma- ja aikakauslehtiä on niin lapsille, nuorille kuin aikuisillekin kattaen laaja-alaisesti eri aihealueet.

Aikuisten musiikkikokoelmassa on musiikkikirjallisuuden lisäksi CD -levyinä maailmanmusiikkia, taidemusiikkia ja viihdemusiikkia laaja-alaisesti.

Lasten kokoelma on suuri ja monipuolinen lasten yleiskokoelma. Kirjoja on pienten lasten katselukirjoista lasten romaaneihin kattavasti. Kokoelmassa on otettu huomioon lapsiperheiden, päiväkotien ja koulujen tarpeet. Kokoelma tukee lasten lukuharrastusta. Lasten kokoelmassa on monipuolinen elokuvien kokoelma klassikoita ja suosittuja uutuuksia. Lasten musiikkia on kattavasti.

Nuorille on oma nurkkauksensa, jossa on lautapelejä, sarjakuvia, nuorten romaaneja, tietokirjoja, musiikkiaineistoa, lehtiä ja konsolipelejä.

Kokoelma on pääsoin suomenkielinen. Aikuisten ja lasten kirjallisuutta on myös ruotsin- ja englanninkielisenä sekä yleisimmillä eurooppalaisilla kielillä ja joillakin harvinaisemmilla kielillä maahanmuuttajille. Ruotsin- ja vieraskielinen kokoelmat ovat enimmäkseen pääkirjaston siirtokokoelmia.

#### Paattisten kirjasto

Paattisten kirjasto sijaitsee Turun maaseudulla Paattisten koulutalossa, jossa toimii alakoulu, päiväkoti ja neuvola. Iltakäyttäjinä talossa on myös erilaiset järjestöt ja työväenopisto.

Käyttäjäryhminä korostuvat koulu, päiväkodit, lapsiperheet, työikäiset ja ikääntyvä väestö.

Lasten ja nuorten kokoelmassa on kirjallisuutta laidasta laitaan katselukirjoista nuorten romaaneihin päiväkotien ja koulun toiminnan ja lasten lukuharrastuksen tukemiseksi. Lasten tietokokoelma tukee erityisesti koulun opetusta ja lasten harrastuksia. Lapsille on myös pieni kokoelma elokuvia, musiikkia, äänikirjoja ja moniviestimiä.

Aikuisten kokoelmassa on suosittua kotimaista ja käännettyä kaunokirjallisuutta sekä laadukkaita yllätyksiä pienemmiltä kustantajilta. Kaunokirjallisuutta on myös äänikirjoina. Tietokokoelma on suppea yleiskokoelma yleistajuista tietokirjallisuutta suosituilta aihealueilta: kädentaidot, puutarha, lemmikit, terveys, historia ja elämänkerrat. Asiakkailla on hyvät mahdollisuudet vaikuttaa kokoelmien kehittämiseen.

Lehtikokoelma on pieni yleiskokoelma lapsille ja aikuisille.

Kokoelma on suomenkielinen.

Kokoelmaa täydennetään tarvittaessa siirtokokoelmin pääkirjastosta.

#### Pansion kirjasto

Pansion kirjasto sijaitsee Pansion alakoulun yhteydessä. Käyttäjäryhminä korostuvat päiväkodit, koulut, iltapäiväkerho, lapsiperheet, ikääntyvä väestö ja maahanmuuttajat.

Aikuisten kokoelma koostuu populaarista tietokirjallisuudesta sekä suositusta kotimaisesta ja käännetystä kaunokirjallisuudesta. Romaaneissa aihelajeista painottuvat jännitys, romantiikka, fantasia, kauhu ja sota. Kaunokirjallisuutta on myös äänikirjoina, isotekstisinä ja selkokielisinä kirjoina.

Kirjastossa on monipuolinen kokoelma lastenaineistoa, erityispainopisteenä alakouluikäisiä kiinnostava ja innostava kauno- ja tietokirjallisuus.

Kokoelma on pääosin suomenkielinen. Kirjastossa on asiakkaiden tarpeiden ja toiveiden mukaan vaihtuva siirtokokoelma englannin- ja ruotsinkielistä kaunokirjallisuutta sekä harvinaiskielistä (mm. arabia, persia, kurdi, somali) kaunokirjallisuutta pääkirjaston ja Helsingin monikielisen kirjaston kokoelmista.

Lehtikokoelmassa on sanomalehtiä ja monipuolinen valikoima aikakauslehtiä. Painetun aineiston lisäksi kokoelma sisältää elokuvia, musiikkia ja pelejä sekä lapsille että aikuisille.

#### Runosmäen kirjasto

Runosmäki on Turun suurin lähiö. Kirjasto toimii koulurakennuksessa Runosmäen koulun yhteydessä. Palvelualueella on alakouluja, yläkoulu, lukio, päiväkoteja ja iltapäiväkerhoja.

Kirjasto palvelee kaikkia käyttäjäryhmiä. Aineistoa on laaja-alaisesti sekä aikuisille että lapsille, nuoria unohtamatta. Kokoelmapainotus on ajankohtaisessa ja aktiivisessa käytössä olevassa aineistossa.

Aikuisten kaunokirjallinen kokoelma koostuu sekä suomenkielisestä että käännetystä kirjallisuudesta. Painopiste on viihdekirjallisuudessa. Klassikkoteosten osalta kokoelmaa täydennetään tarpeen mukaan. Ikääntyvälle väestölle kokoelmassa on isotekstisiä ja selkokirjoja sekä äänikirjoja. Kokoelmassa on valikoidusti runoja, näytelmiä ja sarjakuvia.

Aikuisten tietokokoelma koostuu monipuolisista ja ajankohtaisista yleisteoksista. Aihealueista korostuvat harrastekirjat, matkaoppaat, rakentaminen, historia ja tekniikka (autonkorjausoppaat).

Lasten kokoelmassa on tarjolla kuva-, satu-, tieto- ja kertomuskirjoja sekä helppolukuisia kirjoja lukemaan opetteleville. Myös sarjakuvat, lehdet, äänikirjat, konsolipelit, elokuvat ja lasten musiikki kuuluvat kokoelmaan. Tarvittaessa tarjoamme vieraskielisiä kuva- ja satukirjoja vaihtuvina siirtokirjakokoelmina.

Nuorten kokoelmassa on nuortenromaanien lisäksi myös tietokirjoja, konsolipelejä, elokuvia ja musiikkia jota täydennetään siirtokokoelmilla.

Aikuisten elokuvakokoelmaa on kartutettu mahdollisimman monipuolisesti unohtamatta mitään genreä. Tarjolla on tämän hetken suosikkeja, erimaalaisia klassikoita sekä TV-sarjoja. Elokuvat ovat pääasiassa DVD -levyjä, mutta kirjastossa on myös kasvava Blu-ray -kokoelma.

Aikuisten musiikkikokoelmassa on pääasiassa tämän hetken valtavirran rock-, pop- ja iskelmämusiikkia. Ajattomia klassikkoalbumeja ja kestosuosikkien kokoelmia on jonkin verran. Tarjolla on myös karaoke DVD -levyjä.

Kirjastossa on kattava lehtikokoelma. Suosituimpia ovat naisten lehdet, yleisaikakauslehdet ja harrastelehdet. Sanomalehtiä säilytetään kaksi viikkoa ja aikakauslehtiä noin vuoden.

Kokoelma on pääosin suomenkielinen. Venäjänkielistä kirjallisuutta hankitaan pääkirjastosta siirtokokoelmina muutaman kuukauden välein ja muuta vieraskielistä aineistoa tarvittaessa.

#### Varissuon kirjasto

Varissuon kirjasto sijaitsee Varissuon liikekeskuksen ja terveysaseman välissä. Kirjastorakennuksen alakerrassa toimii monikulttuurinen Yhdessä -yhdistys. Kirjaston käyttäjäryhminä korostuvat 0 - 15 vuotiaat lapset, ikääntyvä väestö ja maahanmuuttajat.

Aikuisten kaunokirjallinen kokoelma on monipuolinen. Kokoelmassa on suosittua kotimaista ja käännöskirjallisuutta kuin myös klassikoita ja muita ajankohtaisia teoksia. Runokokoelmaa kartutetaan maltillisesti. Kaunokirjallisuutta on runsaasti myös äänikirjoina.

Aikuisten tietokokoelma on yleistajuinen ja laaja-alainen. Kokoelmassa on erityisesti huomioitu suomenkieliset matkakirjat, harrastekirjat, elämänkerrat sekä kielten oppikirjat ja kielikurssit sekä alueen maahanmuuttajakielten sanakirjat.

Lasten kokoelmassa on kattavasti kuvakirjoja ja helppolukuisia kirjoja. Kokoelma tukee alueen päiväkotien ja koulujen toimintaa ja alueen lasten lukuharrastusta. Lasten tietokokoelmassa painotetaan kirjoja, jotka on erityisesti suunnattu juuri lapsille. Lapsille ja nuorille on myös sarjakuvia, äänikirjoja, elokuvia, konsolipelejä ja musiikkia.

Elokuvakokoelmaa on kasvatettu määrätietoisesti. Erityisesti pyritään panostamaan sellaisiin DVD -tallenteisiin, joissa on kieliraitoja myös maahanmuuttajakielillä.

Lehtikokoelma on kattava. Kokoelmaa kehitetään hankkimalla myös maahanmuuttajakielisiä lehtiä.

Kokoelma on pääosin suomenkielinen. Aikuisille on siirtokokoelma pääkirjastosta ruotsin-, englannin- ja venäjänkielistä kirjallisuutta. Kokoelmassa on panostettu alueen maahanmuuttajakieliseen kaunokirjalliseen aineistoon sekä lapsille ja aikuisille. Maahanmuuttajakielten aikuisten ja lasten kokoelmaa on täydennetty siirtolainoin Helsingin monikielisestä kirjastosta. Kaunokirjallisuutta on seuraavilla kielillä: albania, arabia, bosnia, kroatia, kurdi, persia, serbia, somali, venäjä ja vietnam.

#### Vasaramäen kirjasto

Vasaramäen kirjasto sijaitsee Vasaramäen alakoulussa. Lähellä sijaitsevat myös yläkoulu ja lukio sekä kaksi päiväkotia ja eläkeläisille vuokra-asuntoja tarjoava Lehmusvalkaman palvelukeskus. Kirjaston käyttäjäryhminä korostuvat koulut, lapsiperheet ja ikääntynyt väestö.

Lasten aineistolla on tärkeä osuus kokoelmassa. Kokoelma tukee lasten lukuharrastusta. Erityisesti panostetaan kuvakirjoihin, helppolukuisiin satuihin ja kertomuksiin sekä lukudiplomikirjoihin. Lasten tietokokoelma tukee koulun opetussuunnitelmaa ja vastaa lasten tiedontarpeisiin. Tilat asettavat rajat kokoelmalle, joten pienlevikkistä kirjallisuutta ei kokoelmassa ole. Nuorten kokoelma on pieni kysynnän mukaan.

Aikuisten kokoelmassa on otettu huomioon ikääntynyt väestö ja lapsiperheiden vanhemmat. Kaunokirjallisessa kokoelmassa painottuvat työikäisten suosiman kirjallisuuden lisäksi ikääntyneen väestön kysyttyä kirjallisuutta: ajankohtaista kotimaista ja käännettyä ”laatukirjallisuutta”, jännityskirjallisuutta, historiallisia romaaneja, viihde- ja sotakirjallisuutta. Kirjallisuutta on myös äänikirjoina. Tietokokoelmassa painotetaan suurten ikäluokkien arkielämän tarpeellisia teoksia, historiaa (sotahistoria, henkilöhistoria), kasvatustiedettä ja muita ajankohtaisia aiheita.

Av-kokoelmaa kartoitetaan harkiten. Elokuvia on sekä aikuisille ja lapsille. Kokoelmassa on myös lasten musiikkia ja äänikirjoja. Lehtikokoelmassa on sanomalehtiä ja aikakauslehtiä lapsille ja aikuisille.

Kokoelma on suomenkielinen. Lapsille ja aikuisille on pienet ruotsin- ja englanninkieliset siirtokokoelmat pääkirjastolta.

#### Kirjastoautot

Turun kaksi kirjastoautoa palvelevat laajasti ympäri kaupunkia, myös siellä mistä on pitkä matka lähimpään kirjastoon. Kirjastoautoilla oli vuonna 2011 93 pysäkkiä. Koulut, päiväkodit, palvelutalot ja erilaiset laitokset eli lapset ja vanhempi väestö muodostavat suuren osan asiakaskunnasta päiväsaikaan. Iltaisin kirjastoautot palvelevat kaikkia väestöryhmiä. Kirjastoautojen valtti on joustavuus ja muuntautumiskyky: kirjastopalvelu viedään sinne, missä tarvetta on, ja kokoelma vastaa asiakaskunnan tarpeita.

Kirjastoautoissa matkustaa vain murto-osa kokoelmasta, suurin osa sijaitsee varastossa kirjastoautojen tallin yhteydessä, mistä asiakkaat voivat tilata aineistoa pysäkeille seuraaviksi kerroiksi.

Kirjastoautojen kokoelmassa on kattavasti kotimaista lasten- ja nuortenkirjallisuutta sekä aikuisten kaunokirjallisuutta. Erityisesti huolehditaan laatukirjallisuuden — maailmankirjallisuuden uudet ja vanhat klassikot — rikos- ja jännityskirjallisuuden sekä romanttisen kirjallisuuden monipuolisuudesta ja ajantasaisuudesta. Kaunokirjallisuutta on myös kattavasti äänikirjoina. Kokoelmassa on myös isotekstisiä kirjoja.

Tietokirjallisuus keskittyy käytännönläheisiin aihepiireihin, joita ovat kädentaidot, terveydenhoito, elämäntaito, käytännön tekniikka ja elämäkerrat. Kokoelmaa kartutetaan mielenkiintoisilla ja yllättävillä teoksilla eri elämänalueilta asiakkaiden iloksi.

Kirjastoautoilla on musiikkikokoelma, jossa on suositumpaa kevyttä musiikkia lapsille ja aikuisille. Elokuvakokoelmassa panostetaan laatuelokuviin DVD -tallenteina sekä lapsille että aikuisille.

Aikakauslehtivalikoima on monipuolinen ja ajankohtainen.

Kokoelma on pääosin suomenkielinen. Ruotsinkielistä kaunokirjallisuutta on tarjolla sekä aikuisille että lapsille. Ruotsinkielistä siirtokokoelma haetaan pääkirjastosta ja se vaihdetaan 3-4- kertaa vuodessa.

#### Skanssi, Monitori

Yhteispalvelu Monitori on Turun kaupungin, työ- ja elinkeinotoimiston sekä KELAN yhteinen palvelupiste. Se sijaitsee Skanssin kauppakeskuksessa. Monitorin kirjastopalveluihin kuuluu lainaus, palautus ja varausten nouto aukioloaikana.

Skanssin kokoelma on pieni. Aineistomääräraha on suppea ja kokoelmaa hoidetaan siirtokokoelmilla muista kirjastoista. Skanssin aineisto on uutta. Kokoelmasta ei löydy yli viisi vuotta vanhaa aineistoa. Kokoelmaan hankitaan pääasiassa uutta jännityskirjallisuutta sekä muita uutuusromaaneja. Kokoelmaan hankitaan harkiten harrastekirjallisuutta, lasten kuvakirjoja, äänikirjoja ja työllistymistä ja hyvinvointia edistävää kirjallisuutta, joka tukee yhteispalvelupisteen muiden toimijoiden toimialaa. Elokuvia ja konsolipelejä on pieni siirtokokoelma. Kokoelma pyritään pitämään kevyenä ja viihteellisenä.

Valikoimaan kuuluu sanomalehtiä sekä aikakauslehtiä.

Aineisto on pääosin suomenkielinen. Kokoelmassa on pieni ruotsinkielinen siirtokokoelma aikuisten kaunokirjallisuutta ja lasten kuvakirjoja.

### Uusikaupunki

Uudessakaupungissa asukkaita oli vuoden 2011 lopussa 15833, joka on 4,6 % koko Vaski-alueen väestöstä. Uudenkaupungin kokoelma vastaa 6 % Vaski-kokoelmasta. Uudessakaupungissa toimii pääkirjaston lisäksi Kalannin kirjasto sekä kirjastoauto.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | korostuneet käyttäjäryhmät | kokoelma | kirjat | lehtivuosikerrat 2012 | ääni-kirjat, CD | CD-Rom | DVD | VHS | musiikki, CD | nuotti |
| Pääkirjasto | kaikki  kuntalaiset,  kesäasukkaat | 93938 | 81291 | 145 | 705 | 304 | 1662 | 202 | 2679 | 3091 |
| Kalanti | koulut | 27637 | 26387 | 27 | 133 | 17 | 232 | 56 | 38 | 169 |
| Kirjastoauto | lapset | 7932 | 7395 | 9 | 66 | 4 | 112 | 6 | 21 | 73 |
| Yhteensä |  | 129507 | 115073 | 181 | 904 | 325 | 2006 | 264 | 2738 | 3333 |
| Kokoelmatilastojen tilanne 21.8.2012 | | | | | | | | | | |

Kirjastolla on kirjallinen hankintasuunnitelma sekä varastointi ja poisto-ohjeet. Kaikki kirjastolaitokseen hankittu aineisto on yhteistä, jota voidaan lainata ja käyttää kaikissa toimipaikoissa oman kokoelman täydentäjänä ja monipuolistajana.

Uudenkaupungin kirjastojen poistokriteerejä ovat aineiston huono kunto, tietosisällöltään vanhentunut aineisto ja vähäinen kysyntä. Tavoitteena on pitää kokoelma riittävin poistoin ajantasaisena, hyväkuntoisena ja sopivan kokoisena

Uusikaupunki varastoi aineistoa säilyttääkseen suomalaista kulttuuriperintöä. Varastokokoelmat ovat pääosin lainattavissa. Varastointi painottuu kotimaiseen kaunokirjallisuuteen ja paikallisaineistoon. Kuopion Varastokirjaston kokoelmat huomioidaan varastointi ja poistopäätöksiä tehtäessä. Varastokokoelmat arvioidaan säännöllisin väliajoin. Varastointi ja poisto-ohjeet tarkastetaan joka viides vuosi.

#### Pääkirjasto

Käyttäjäryhminä korostuvat lapset, naiset ja kesäasukkaat. Muita kokoelmiin vaikuttavia toimijoita ovat koulut ja ns. meriasiakkaat. Meriasiakkaita ovat esim. merenkulun työntekijät ja harrastajat.

Aikuisten tietokokoelma on monipuolinen ja laadukas. Erityisesti kokoelmissa korostuvat harrastekirjat ja henkilöhistoria. Kielikurssikokoelmaa kehitetään tulevaisuudessa. Tietokokoelmassa erityisasemassa ovat merelliseen elämään ja ympäristöön liittyvä aineisto; laivat, veneet, merenkulku ja merihistoria. Kokoelmassa on perusopintoihin liittyviä kurssikirjoja, joiden sisällöt vastaavat muutenkin yleistä mielenkiintoa. Lehtivalikoima on monipuolinen ja sitä täydentävät Vaskin yhteiskäyttöiset e-lehdet.

Aikuisten kaunokirjallinen kokoelma on syvä ja monipuolinen. Kirjallisuutta on monilta vuosikymmeniltä hyvin edustettuna. Runoja ja näytelmiä on rajatusti. Erityisesti kaunokirjallisessa kokoelmassa panostetaan myös äänikirjoihin.

Lasten ja nuorten kokoelman vahvuutena on kuvakirjakokoelma, jossa on myös paljon vanhempaa, laadukasta aineistoa. Kokoelman hoidossa pyritään säilyttämään ja parantamaan kokoelman monipuolisuutta keskittymällä erityisesti laadukkaaseen kotimaiseen lasten ja nuorten kirjallisuuteen. Rajatummin kokoelmassa on konsolipelejä ja huonosti tehtyjä käännöskuvakirjoja. Lasten musiikkikokoelman monipuolisuuteen panostetaan sekä tallenteiden että nuottien osalta.

Aikuisten musiikkikokoelmassa on runsaasti CD -levyjä ja jonkin verran LP-levyjä. Hankintaperiaatteina ovat perusmusiikki ja kokoelmien kattavuus sekä käyttö. Pääkirjastossa on myös laaja nuottikokoelma. Musiikkikokoelmaa kehitetään yhteistyössä asiakkaiden kanssa.

Kirjojen lisäksi pääkirjaston kokoelmissa on lehtiä, DVD -tallenteita ja äänikirjoja. Elokuvissa kokoelmat painottuvat kotimaisiin elokuviin, klassikoihin ja lasten elokuviin.

Pääkirjastossa on käytössä Jokerilainat. Jokeriaineisto on pääasiassa uusinta ja kysytyintä aikuisten kaunokirjallisuutta ja suosituinta nuorten kirjallisuutta.

Kirjakokoelmasta valtaosa on suomenkielistä aineistoa väestöpohjan mukaan. Toiseksi eniten on englanninkielisiä kirjoja ja seuraavaksi ruotsinkielisiä. Aikuisten kokoelmassa on myös saksan-, ranskan-, venäjän-, viron-, espanjan- ja italiankielistä kaunokirjallisuutta. Lasten kokoelmassa on kirjallisuutta lisäksi espanjan-, ranskan-, saksan-, venäjän-, eestin-, japanin-, unkarin-, turkin- ja italian kielellä.

Pääkirjastossa on laaja kotiseutukokoelma, johon kuuluu erillinen Winter -kokoelma ja Crusell -kokoelma sekä n. 200 CD -levyä nauhoitettuja paikallishenkilöiden haastatteluja. Winter -kokoelma on FM Helmer Winterin 1960-luvulla kirjastolle lahjoittama kokoelma, joka sisältää n. 300 Uuteenkaupunkiin ja Vakka-Suomeen liittyvää teosta. Kokoelma on nykyisin kartutettavan Uusikaupunki-kokoelman perusta. Crusell -kokoelmaan sisältyy säveltäjä Bernhard Henrik Crusellin nuotteja sekä aiheeseen liittyvää kirjallisuutta. Kotiseutukokoelmassa on aineistoa, joka aihepiiriltään liittyy Uuteenkaupunkiin, alueen asukkaisiin, koulutukseen, talouteen, yrityksiin, luontoon, kulttuuriin ja historiaan. Kokoelmaan kerätään myös uusikaupunkilaisten kirjailijoiden kaunokirjalliset teokset. Kokoelmassa on kirjoja, nuotteja, käsikirjoituksia, karttoja, av-aineistoa, kausijulkaisuja, sanomalehtiä, lehtiartikkeleita, mikrofilmejä, diakuvia, pienpainatteita ja postikortteja.

Kirjastossa on pieni sukututkimuksen käsikirjasto.

Pääkirjaston varastoissa on hieman lasten aineistoa sekä aikuisten tieto- ja kaunokirjallisuutta. Kirjastossa varastoidaan erityisesti merellistä aineistoa, historiaa ja harrastekirjoja. Varastossa on kaunokirjallisuuden keskeisimpiä teoksia eri vuosikymmeniltä. Lisäksi varastoissa on sesonkiaineistoa ja kotiseutukokoelman lehtiä, joita ei ole luetteloitu vielä kirjastojärjestelmään.

#### Kalannin kirjasto

Kalannin kirjasto palvelee kaikkia kuntalaisia. Käyttäjäryhmänä korostuvat koulut.

Kokoelma on ajantasainen yleiskokoelma. Kokoelmaan hankitaan vain sellaista aineistoa, jolla on kysyntää useiksi vuosiksi eteenpäin. Muuten Kalannin kokoelmaa täydennetään siirtolainoin pääkirjaston kokoelmaa hyödyntäen.

Aikuisten tietokokoelma keskittyy yleistajuisiin tietokirjoihin eri aihealueilta. Erityisesti kokoelmassa korostuvat harrastekirjat ja henkilöhistoria. Kaunokirjalliseen kokoelmaan hankitaan sekä kotimaista kirjallisuutta että käännöskirjallisuutta.

Lasten ja nuorten kokoelman pääpainona on kirjallisuus, joka tukee koulutyötä ja kouluikäisten lukuharrastusta.

Kirjojen lisäksi kokoelmassa on DVD -elokuvia ja äänikirjoja. Kalannissa ei ole erillistä musiikkiosastoa.

Kirjastossa on käytössä Jokerilainat. Jokeriaineistona on pääasiassa aikuisten kaunokirjallisuutta.

Kirjakokoelma on suomenkielinen.

Kalannissa on varastoituna kaksi erikoiskokoelmaa. Fennica -kokoelma sisältää kirjastolaitoksen kokoelmissa olevaa, ennen v. 1917 painettua kirjallisuutta. Kalantiin on varastoitu vanhat valtiopäiväasiakirjat ja asetuskokoelmat.

#### Kirjastoauto

Kirjastoauton talli ja varasto ovat Kalannin kirjaston yhteydessä. Vuonna 2011 kirjastoautolla oli 46 pysäkkiä.

Käyttäjäryhminä korostuvat lapset.

Kokoelma on yleiskokoelma. Kirjastoauton kokoelmiin hankitaan sellaista aineistoa, jolla on kysyntää useiksi vuosiksi eteenpäin. Kokoelma painottuu lasten aineistoon. Muuten kokoelmaa täydennetään joko Kalannin tai pääkirjaston kokoelmista siirtolainoin.

Kirjakokoelma on suomenkielinen.

### Vehmaa

Vehmaalla asukkaita oli vuoden 2011 lopussa 2378, joka on 0,7 % koko Vaski-alueen väestöstä. Vehmaan kokoelma vastaa 1,2 % Vaski-kokoelmasta. Vehmaalla toimii yksi kirjasto.

Vehmaan kirjasto palvelee kaikkia kuntalaisia. Käyttäjäryhminä korostuvat lapset ja nuoret, vanhukset sekä kesäasukkaat, työssäkäyvän aikuisväestön ja opiskelijoiden tarpeet pyritään huomioimaan.. Kokoelmien sisältöön vaikuttavat koulut ja päiväkodit sekä kotipalveluasiakkaat.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | korostuneet käyttäjäryh-mät | kokoelma | kirjat | lehtivuosikerrat 2012 | äänikirjat, CD | CD-Rom | DVD | musiikki, CD | nuotti |
| Vehmaa | lapset ja  nuoret,  ikääntynyt  väestö,  kesäasukkaat | 26377 | 24124 | 97 | 319 | 65 | 543 | 437 | 177 |

Kokoelmatilastojen tilanne 21.8.2012

Kirjaston aikuisten tietokokoelma on yleiskokoelma. Kokoelmahankinnoissa huomioidaan asiakkaiden toiveet. Kokoelmassa korostuvia aihealueita ovat lapsen kuolemaan, suruun ja elämäkriiseistä selviytymiseen liittyvä aineisto, kasvatustiede (YKL: 38), lääke- ja hoitotieteen kurssikirjallisuus (YKL: 59), kädentaidot (YKL: 65), kirjallisuustiede (YKL: 86), kuvataiteet (YKL: 7), liikunta (YKL: 79), elämänkerrat (YKL: 99). Kurssikirjallisuutta pyritään hankkimaan kysynnän mukaan. Rajatumpia aihealueita ovat uskonto (YKL: 20), maanpuolustus (YKL: 39), tekniikka (YKL: 6). Lehdet muodostavat pienen yleiskokoelman.

Aikuisten kaunokirjallisessa kokoelmassa korostuvat suosittu kotimainen kaunokirjallisuus, jännityskirjallisuus ja viihdekirjallisuus. Pääpaino on suurten kustantamoiden aineistossa. Marginaalisempaa aineistoa hankitaan kysynnän mukaan. Kaunokirjallisuutta on runsaasti myös äänikirjoina.

Vehmaalla on käytössä Jokerilainat. Jokeriaineisto on pääasiallisesti aikuisten kaunokirjallisuutta. Lisäksi Jokereina on jonkin verran aikuisten tietokirjoja ja DVD –elokuvia.

Lasten ja nuorten kokoelman vahvuutena on kertomakirjallisuus. Se korostuu kokoelmassa enemmän kuin tietoaineisto, jota on suppeasti tarjonnan ja tilojen asettamien rajojen mukaan. Lasten kokoelmassa korostuvat koulujen ja päiväkotien. Kirjastossa on myös lasten sarjakirjoja koululuokkien käyttöön.

Aineistolajeista kirjat, DVD –elokuvat ja äänikirjat korostuvat kokoelmassa. Kirjastossa on lainattavana Celia -kirjaston lukulaite ja äänikirjoja. Kirjasto toimittaa asiakkailleen Celian aineistoa. Konsolipelejä ja Blu-ray –elokuvia ei toistaiseksi ole.

Musiikkikokoelma on pieni. CD -levyjä on sekä aikuisille ja lapsille. Kokoelma on hajanainen, eikä muodosta mitään selkeää kokoelmaa. Nuotteja ja musiikkikirjallisuutta on pieni yleiskokoelma.

Kirjakokoelmasta valtaosa on suomenkielistä aineistoa väestöpohjan mukaan. Muunkielistä aineistoa on vain marginaalisesti. Kokoelmista englanninkielinen on toiseksi ja ruotsinkielinen kolmanneksi suurin. Muita yleisimpiä eurooppalaisia kieliä on vain näytteeksi. Tarvittaessa vieraskielistä kirjallisuutta (esim. venäjä, viro) hankitaan siirtokokoelmina tarpeen mukaan.

Vehmaalla on käsikirjastokäyttöinen kotiseutukokoelma.

Vehmaan poistokriteereitä ovat aineiston vanhentunut tietosisältö, huono kunto ja lainaamattomuus. Myös ahtaat tilat asettavat raamit poistoille.

Vehmaan kirjastossa ei ole omaa varastoa.

## Paikallisaineiston kokoelmat

Vaski-kirjastot huolehtivat yhdessä alueen paikallisaineiston saatavuudesta ja säilymisestä.

### Maakuntakokoelma

Turun kaupunginkirjasto on toiminut vuodesta 1970 lähtien Varsinais-Suomen maakuntakirjastona, ja Turun pääkirjastoon on kerätty systemaattisesti maakuntakokoelmaa eli ns. Turku-kokoelmaa. Kokoelmassa on Varsinais-Suomeen ja erityisesti Turkuun liittyvää tietokirjallisuutta sekä alueen kirjailijoiden ja eri taiteenlajien taiteilijoiden ja tekijöiden tuotantoa.

Maakuntakokoelma on valikoima teoksia, jotka yhdessä muodostavat näyteikkunan alueen historiaan ja nykyaikaan.

Maakuntakokoelma on käsikirjastokäyttöinen ja kokoelman aineisto on käytettävissä Turussa pääkirjastossa paikanpäällä. Maakuntakokoelmassa on paljon vanhempaa aineistoa, jota ei normaalista kokoelmasta välttämättä enää löydy. Maakuntakokoelmassa ja normaalissa, lainattavassa kokoelmassa on myös paljon samaa aineistoa käytettävyyden turvaamiseksi. Maakuntakokoelmassa ja Vaski-kirjastojen kotiseutukokoelmissa on osittain samaa aineistoa.

Turun pääkirjaston normaalissa kokoelmassa on jonkin verran lainattavaa maakuntaan liittyvää aineistoa, joka ei ole käsikirjastokäyttöisessä maakuntakokoelmassa. Tällaisen aineiston sisällöstä vain osa liittyy jollakin tavoin alueeseen tai Varsinaissuomalaiseen henkilöön. Aineisto on merkitty kirjastojärjestelmään marc -kenttään 592a ”alue”.

Maakuntakokoelman varastoa ei karsita.

**Yleiset valintaperiaatteet**

Maakuntakokoelmaan hankitaan aineistoa, joka sisältää keskeisen tiedon Turkuun tai Varsinais-Suomen muihin kuntiin liittyvästä historiasta, maantieteestä, yhteiskuntaelämästä, luonnosta, kulttuurista ja taiteesta.

Maakuntakokoelman aineistoa ei hankita yksiselitteisesti vain painopaikan tai kustannuspaikan mukaan.

**Kirjallisuuden maakuntakokoelmassa** ovat Turussa ja Varsinais-Suomessa teosten julkaisuaikana asuneiden ja asuvien kirjailijoiden tuotanto, myös käännökset.

Turku-kokoelmaan hankitaan myös kaunokirjallista aineistoa, jossa kuvataan tätä aluetta, vaikka kirjailija ei täällä asuisikaan. Teoksen aihe on valintakriteereistä tärkeämpi kuin tekijän asuinpaikka.

Tietokirjallisuuden (lähinnä kirjallisuudentutkimus) valintakriteeri on aihe, ei tekijän tausta: kokoelmassa on tämän alueen kirjallista elämää käsittelevää kirjallisuutta, tutkimusta ja muuta aineistoa, kuten lehtiä.

**Taiteiden maakuntakokoelmassa** valintakriteeri on aihe, ei tekijän tausta. Kokoelmassa on tämän alueen taiteellista ja rakennushistoriallista elämää käsittelevää kirjallisuutta, tutkimusta ja muuta aineistoa esim. Turussa järjestettyjä näyttelyitä koskevaa aineistoa.

**Maakuntakokoelman tietoaineisto** liittyy sisällöllisesti maakuntaan**.**  Kokoelmassa on eniten aineistoa maantieteen, historian ja henkilöhistorian luokissa: karttoja, opaskirjoja, paikallishistorioita ja maakunnan eri aloja edustavien henkilöiden elämäkertoja. Kokoelmista löytyy myös runsaasti esim. maakunnan oppilaitosten, yhdistysten, järjestöjen ja yritysten historiikkeja. Varsinais-Suomeen liittyvän yhteisön ei aina tarvitse toimia maakunnassa, esim. Helsingin yliopiston Varsinaissuomalainen osakunta voi olla tällainen poikkeus.Arvokas tai harvinainen teos hankitaan useimmiten vain käsikirjastokäyttöiseen Turku-kokoelmaan.

**Lasten maakuntakokoelmaan** hankitaan Turussa ja Varsinais-Suomessa teosten julkaisuaikana asuneiden ja asuvien kirjailijoiden kaunokirjallinen tuotanto ja ko. teoksista tehdyt käännökset. Lisäksi kokoelmaan hankitaan vastaavin kriteerein kuvittajien ja lastenmusiikin tekijöiden tuotantoa.

Kokoelmaan hankitaan myös kauno- ja tietokirjallisuutta sekä muuta aineistoa, jossa kuvataan Turkua ja Varsinais-Suomea, vaikka kirjailija ei täällä asuisikaan.

**Musiikin maakuntakokoelmassa** on Varsinais-Suomen alueen säveltäjien, esittäjien, musiikintekijöiden ja kustantajien teoksia. Kokoelmassa on formaatista riippumatta taide-, etno-, populaari- ja hengellistä musiikkia.

Maakuntakokoelmassa on kaikkia musiikkiformaatteja: nuotit, partituurit, kirjat, CD-levyt, LP-levyt, singlet, C-kasetit, DVD -levyt ja VHS -kasetit. Maakuntakokoelmassa on erilaisia musiikkiaiheisia pienjulkaisuja esimerkiksi paikallisista tapahtumista, mutta pääsääntöisesti ei musiikkilehtiä. Maakuntakokoelman valintaa tehdään yhteistyössä asiakkaiden ja aineistotoimittajien kanssa.

### Kotiseutukokoelmat

Vaski-kirjastojen kotiseutukokoelmia säilytetään kussakin kaupungin- tai kunnankirjastossa. Kotiseutukokoelmien hoito- ja kehittämisvastuu on kullakin kokoelmasta vastaavalla kirjastolla. Vaski-alueen kaupungin- ja kunnankirjastot huolehtivat omien olemassa olevien kotiseutukokoelmien hoidosta ja kehittämisestä.

Suurin osa kokoelmista on käsikirjastokäyttöisiä. Aineistoa lainataan vain harkinnan mukaan.

**Kustavin kotiseutukokoelma**

Kirjastossa on saaristoaiheinen Kustavi-kokoelma, jossa on mm. Volter Kilven teoksia, saaristolaisten elämänkertoja ja Kustavin historiaan liittyviä teoksia.

**Laitilan kotiseutukokoelma**

Laitilan kotiseutukokoelma sisältää kirjoja, lehtileikkeitä, vuosikertomuksia, toimintakertomuksia ja AV-materiaalia. Kokoelma on tarkoitettu kaikkien Laitilan historiasta kiinnostuneiden tutkimuskäyttöön kirjaston tiloissa. Kokoelma sijaitsee Laitila-osastolla. Kotiseutukokoelma on käsikirjastokäyttöinen.

**Liedon kotiseutukokoelma**

Liedon kirjasto kartuttaa Lieto-kokoelmaa, johon kootaan Lietoa käsitteleviä tai lietolaisten tekijöiden julkaisuja. Lieto-kokoelman aineisto on pysyvästi säilytettävää kirjastoaineistoa. Kotiseutukokoelma sijaitsee Liedon pääkirjastossa ja on käsikirjastokäyttöinen

**Maskun kotiseutukokoelmat**

Maskun kotiseutukokoelmassa on mm. Maskua käsitteleviä teoksia, maskulaisten kirjailijoiden teoksia, levyjä, pienpainatteita ja lehtiä.

Lemun kotiseutukokoelma sijaitsee Lemun kirjastossa.

Askaisten kotiseutukokoelma sijaitsee Askaisten kirjastossa. Askaisten kotiseutukokoelmaan on koottu myös Mannerheim-aineistoa.

**Mynämäen kotiseutukokoelma**

Mynämäen kirjaston kotiseutukokoelmaan kerätään Mynämäkeen ja Mietoisiin liittyvää aineistoa. Kokoelma on sijoitettu Antin kammari-nimiseen huoneeseen pääkirjastossa. Kokoelmassa on kirjoja, vuosikertomuksia, pienpainatteita, käsikirjoituksia, karttoja, lehtiartikkeleita ja äänitteitä. Kokoelma on käsikirjastokäyttöinen.

Mynämäellä on jonkin verran ns. metsäpirttiläisiä, Karjalan evakkoja. Metsäpirttikokoelmassa on paljon Karjalaan ja Karjalan evakoihin liittyvää aineistoa. Uutta aineistoa (1980‐luvulta eteenpäin) lainataan ilman rajoitteita ja vanhempaa ja harvinaisempaa aineistoa lainataan harkinnan mukaan asiakkaille ja kansallisesti kaukolainoina. Kokoelman käsikirjoituksia ja kopioita sekä näihin rinnastettavaa materiaalia ei lainata.

**Naantalin kotiseutukokoelmat**

Naantalin pääkirjaston kotiseutukokoelma sisältää sekä Naantalia koskevaa aineistoa että naantalilaisten tekemää aineistoa. Kuntaliitosten myötä kotiseutukokoelmaan on kerätty vuodesta 2009 alkaen Merimaskua, Rymättylää ja Velkuaa koskevaa aineistoa ja vuodesta 2011 alkaen myös Livonsaarta ja Lempisaarta koskevaa aineistoa. Kokoelma on käsikirjastokäyttöinen.

Merimaskun lähikirjastossa on Saaristokokoelma, johon on kerätty saaristoon liittyvää kirjallisuutta lähinnä Turun suomenkielisen saariston alueelta. Kokoelman aineistoa voi lainata.

Rymättylän lähikirjastossa on Rymättylän kotiseutukokoelma, jossa on Rymättylää koskevia tai rymättyläläisten tekemiä teoksia. Kokoelma on käsikirjastokäyttöinen.

**Nousiaisten kotiseutukokoelma**

Nousiaisten kotiseutukokoelmaan kootaan Nousiaisissa syntyneiden, eläneiden tai Nousiaisista kirjoittaneiden tuotantoa. Kotiseutukokoelma sisältää kirjojen lisäksi mm. lehtileikkeitä, musiikkiäänitteitä ja valokuvia. Kotiseutukokoelma sijaitsee pääkirjastossa ja se on lainattavissa.

**Paimion kotiseutukokoelma**

Kotiseutukokoelmaan kerätään ja siinä säilytetään Paimiota ja paimiolaisia koskevaa aineistoa. Kokoelmaa kartutetaan mahdollisuuksien mukaan ostoin ja lahjoituksin. Uudesta aineistosta pyritään hankkimaan myös yksi kappale lainaukseen.

Kotiseutukokoelmaan hankitaan:

* tietokirjallisuutta, joka käsittelee Paimiota ja / tai paimiolaisia henkilöitä
* kaunokirjallisuutta, joka on paimiolaisen henkilön kirjoittamaa, jonka tapahtumat sijoittuvat Paimioon ja / tai jonka henkilöt ovat paimiolaisia
* mahdollisuuksien mukaan paikallislehtiä (Kunnallislehti sidotettuna vuosikertana, koululehdet, henkilöstölehdet jne.), käsikirjoituksia, karttoja, nuotteja, av-aineistoa ja pienpainatteita sekä monisteita.

Kotiseutuaineisto on tarkoitettu käytettäväksi lähdemateriaalina kaikille, jotka ovat kiinnostuneita ja/tai tarvitsevat tietoja Paimion menneisyydestä. Kotiseutuaineisto muodostaa erillisen kokoelman, joka on käsikirjastokäyttöinen.

**Pyhärannan kotiseutukokoelma**

Pyhärannan kotiseutukokoelmaan kerätään Pyhärantaa koskevaa kirjallisuutta. Kokoelma sijaitsee pääkirjastossa ja se on lainattavissa.

**Raision kotiseutukokoelma**

Raision pääkirjaston Raisio-huoneessa sijaitsevaan kotiseutukokoelmaan kerätään Raisiota käsittelevää ja raisiolaisten tuottamaa aineistoa. Siihen kuuluvat raisiolaiskirjailijoiden kirjoittama kaunokirjallisuus ja kotiseutua tai sen merkkihenkilöitä käsittelevä tietokirjallisuus. Merkittävän osan kokoelmasta muodostavat leikekuorissa tai – kansioissa säilytettävät lehtileikkeet ja aivan erityisesti valokuvat vanhasta ja nykyisestä Raisiosta.

Raisio-kokoelma ei ole yleisölle avoinna. Kotilainoja ei anneta, vaan aineistoon voi tutustua kirjastossa ja ottaa tarvittaessa kopioita. Kokoelmasta löytyvää materiaalia voi hakea asiakaspäätteiltä ja internetistä valokuvia lukuun ottamatta.

**Ruskon kotiseutukokoelmat**

Pääkirjastossa on Ruskon kotiseutukokoelma, joka muodostuu paikkakuntaa koskevasta kirjallisuudesta, pienpainatteista, av‐aineistosta ja opinnäytetöistä.

Vahdon kotiseutukokoelma on Vahdon lähikirjastossa, johon kirjasto kerää ja tallentaa kaikkea materiaalia Vahdon kunnanosan alueesta ja sen asukkaista: kirjoja, lehtiä, pienpainatteita, av-aineistoa, lehtileikkeitä ja valokuvia. Kokoelmaan kerätään myös eritasoisia opinnäytteitä (väitöskirjat, lopputyöt yms.) Aineistoon on rajoitettu lainausoikeus.

**Sauvon kotiseutukokoelma**

Sauvon kotiseutukokoelma pieni ja suppea. Kokoelmaa ei hoideta aktiivisesti. Kokoelma on osittain käsikirjastokäyttöinen.

**Taivassalon kotiseutulukemisto**

Taivassalon kirjastossa sijaitsevaan kotiseutulukemistossa on Taivassaloon liittyvää kirjallisuutta. Kokoelma on käsikirjastokäyttöinen

**Uudenkaupungin kotiseutukokoelma ja erikoiskokoelmat**

Pääkirjastossa säilytetään Winter-kokoelmaa, joka on FM Helmer Winterin 1960-luvulla kirjastolle lahjoittama kokoelma. Se sisältää n. 300 Uuteenkaupunkiin ja Vakka-Suomeen liittyvää teosta. Kokoelma on nykyisin kartutettavan Uusikaupunki-kokoelman perusta.

Uusikaupunki-kokoelmaan kuuluu myös Crusell -kokoelma, johon sisältyy säveltäjä Bernhard Henrik Crusellin nuotteja sekä aiheeseen liittyvää kirjallisuutta

Uusikaupunki-kokoelmaa kartutetaan aktiivisesti. Kokoelmassa on aineistoa, joka aihepiiriltään liittyy Uuteenkaupunkiin, alueen asukkaisiin, koulutukseen, talouteen, yrityksiin, luontoon, kulttuuriin ja historiaan. Kokoelmaan kerätään myös uusikaupunkilaisten kirjailijoiden kaunokirjalliset teokset. kokoelmassa on kirjoja, nuotteja, käsikirjoituksia, karttoja, kausijulkaisuja, sanomalehtiä, lehtiartikkeleita, mikrofilmejä, äänitteitä, diakuvia, pienpainatteita ja postikortteja. Kotiseutukokoelma on käsikirjastokäyttöinen. Kokoelma on tarkoitettu kaikkien Uudenkaupungin historiasta kiinnostuneiden tutkimuskäyttöön kirjaston tiloissa.

**Vehmaan kotiseutukokoelma**

Vehmaan kotiseutukokoelmassa on kuntaan ja kuntalaisiin liittyvää aineistoa sekä kuntalaisten tekijöiden aineistoa. Kokoelma on käsikirjastokäyttöinen.

## E-aineistoihin liittyvät toimintakäytännöt vuosille 2013-2014

Vaski-kirjastojen sähköinen kokoelma eli e-kokoelma on yhteiskäyttöinen ja se koostuu etäkäyttöisistä tietokannoista, sähköisistä palveluista ja e-kirjoista. E-kokoelma täydentää fyysistä kokoelmaa. Siihen voi tutustua Vaskin verkkokirjaston kautta. Etäkäyttöisten tietokantojen käyttö kirjaston ulkopuolella olevilta tietokoneilta edellyttää kirjautumista Nelli-portaaliin. Kirjautumiseen tarvitaan Vaski-kirjastokortin numero ja nelinumeroinen tunnus-luku.

E-kokoelmaan valitaan erityisesti e-kirjoja sekä sähköisiä palveluita, jotka mahdollistavat suoran pääsyn tietoon, esim. erilaiset lehtiportaalit.

E-kokoelmaa kehitetään asiakkaiden tarpeita vastaavaksi sekä yleisen kirjaston profiilia ja tehtävää tukevaksi. Kokoelman sisältöön vaikuttavat e-aineistojen kirjastojakelun kansalliset linjaukset, verkossa vapaasti saatavilla olevat aineistot, kustantajien ja aineistonvälittäjien tarjonta sekä tekijänoikeudelliset kysymykset. E-kokoelman käyttöä seurataan aktiivisesti mm. tilastojen avulla puolivuosittain.

Vaski-kirjastoissa seurataan valtakunnallisen yleisten kirjastojen e-aineistolinjauksen muodostumista ja ollaan mukana yleisten kirjastojen konsortion muodostamisessa kansallisen e-aineistojen hankinnan yhteistyön kehittämiseksi (SSYK-hanke). Lisäksi seurataan eReading -hankkeen tuloksia ja vaikutuksia kotimaisen e-kirjallisuuden jakelukäytänteisiin.

Aineisto hankitaan mahdollisuuksien mukaan yhteishankintoina muiden kirjastojen kanssa (vrt. FinELib, valmisteilla oleva yleisten kirjastojen konsortio), ei erillishankintoina eri toimittajilta (työllistävyys, käytön ja sopimusten seurantaan liittyvät haasteet).

Kirjastot voivat hankkia tietokantoja itsenäisesti myös oman kunnan asiakkaiden käyttöön.

### Toimintamalli ja vastuut e-kokoelman kehittämiseen, hoitoon ja käytönopastukseen

Vaski-kirjastojen johtoryhmä päättää e-kokoelman kustannustenjakoperiaatteista, määrä-rahoista sekä e-kokoelman linjauksista. Vaski-kirjastojen kokoelmatehtäviä hoitavat toimijat huolehtivat e-kokoelman kehittämisestä ja kokoelmatehtävien vetäjä esittelee Vaski-johtoryhmälle e-aineistolinjaukset.

### E-kirjat

E-kirjat hankitaan v. 2013 Ellibsin ja OverDriven kautta, ja niiden valikoimat täydentävät toisiaan. Kokoelman sisältöön vaikuttaa tarjolla oleva aineisto. Ellibsiltä ostetaan lähinnä kotimaista eri alojen tietokirjallisuutta, erityisesti kurssikirjoja, sekä kauno- ja lastenkirjallisuutta. OverDriven kautta hankitaan englanninkielistä kauno- ja tietokirjallisuutta, suosittua nuorten aineistoa, lastenaineistoa sekä äänikirjoja. Ruotsinkielistä aineistoa hankitaan tarjonnan mukaan.

E-kirjakokoelman painopistealueita ovat:

- kotimainen kaunokirjallisuus tarjonnan mukaan

- vieraskielinen, pääasiassa englanninkielinen aikuisten ja nuorten kaunokirjallisuus

- äänikirjat

- nopeasti tietosisällöltään uusiutuvien aihealojen kirjallisuus

- harrastekirjallisuus

- matkaoppaat

- kurssikirjallisuus

- kielikurssit

- lasten oppimista edistävä aineisto ja muu lastenaineisto

E-kirjojen laina-ajat:

- Ellibs e-kirjojen laina-aika on asiakkaan valinnan mukaan joko yksi tai seitsemän päivää.

- Overdriven kautta tarjottavien e-kirjojen ja äänikirjojen laina-aika on asiakkaan valinnan mukaan joko seitsemän tai 14 päivää.

E-kirjojen varaaminen

- Ellibs e-kirjoissa ei ole varausmahdollisuutta

- Overdriven e-kirjat ja äänikirjat ovat varattavissa ilman varausmaksua

### Tietokannat

Ensisijaisesti kokoelmaan hankitaan etäkäyttöisiä tietokantoja yhteiskäyttöön kaikille Vaski-kirjastoille. Viitetietokantoja otetaan kokoelmaan harkiten, niiden pääpaino on kotimaisessa aineistossa.

### E-lehdet

Kaikissa Vaski-kirjastoissa on yhteiskäytössä etäkäyttöinen PressDisplay e-lehtipalvelu, joka sisältää yli 1000 kansainvälistä ja kotimaista sanomalehteä sähköisenä näköisversiona noin 80 maasta ja lähes 40 eri kielellä. Sanomalehdet ovat käytettävissä välittömästi niiden ilmestyttyä painosta ja ne säilyvät arkistossa 60 päivän ajan. E-lehdet täydentävät Vaski-kirjastojen lehtivalikoimaa ja vieraskielistä kokoelmaa.

Osassa Vaski-kirjastoja on käytössä ePress -palvelu, joka tarjoaa kotimaisten paikallis- ja maakuntalehtien digitaalisia näköisversioita. Lehdet ovat luettavissa heti paperiversion ilmestyttyä. Palvelu on käytössä Turussa, Kaarinassa, Laitilassa, Liedossa, Maskussa, Mynämäessä, Naantalissa, Nousiaisissa, Paimiossa, Raisiossa, Ruskossa, Taivassalossa ja Uudessakaupungissa. ePress -palvelu ei tarjoa kattavasti maakunta-alueen paikallislehtiä.

### Verkossa vapaasti saatavilla oleva tieto ja itse tuotetut e-aineistot

Vapaasti saatavilla olevan e-aineiston linkittämistä verkkokirjastoon kehitetään ja siinä hyödynnetään kansallisia ratkaisuja (esim. Makupalat). Mahdollisia linkityksiä seurataan aktiivisesti, vanhentuneita linkityksiä ei verkkokirjastossa sallita.

Vaski-kirjastot tutkivat mahdollisuutta tuottaa omia e-aineistoja verkkokirjastoon. Näitä voivat olla digitoidut maakuntakokoelman aineistot, kirjastojen tuottamat dokumentit sekä valikoima ja lukuvinkkiluettelot sähköisessä muodossa. Vaskin kirjastojärjestelmää ja verkkokirjastoa pyritään kehittämään mahdollisuuksien mukaan siten, että e-aineistot ovat normaali osa verkkokirjastokokoelmaa eivätkä vaadi erillistä sivustoa tai linkkiä.

Vaski-kirjastoille laaditaan maakunnallisen aineiston digitointisuunnitelma, jonka avulla maakuntakokoelman ja kotiseutukokoelmien paikallisaineistoa saadaan laaja-alaisesti asiakkaiden käyttöön. Digitointisuunnitelmassa huomioidaan kansallisesti ja vapaasti ver-kossa saatavilla oleva aineisto.

# **Tilastoja**

Tässä luvussa tarkastellaan Vaski-kirjastojen toimintaa tilastoilla ja kaavioilla kokonaiskuvan hahmottamiseksi.

Vaski-kirjastojen piirissä on 73.3 %:a koko Varsinais-suomen asukkaista. Suurin yksittäinen kunta Vaski-alueella on sekä asukasluvultaan että kokoelmiltaan Turku, joka toimii myös Varsinais-suomen maakuntakirjastona.

Vaskin asukasjakauma linjaa myös kokoelmajakaumaa mutta ei täysin noudata sitä.

|  |  |
| --- | --- |
|  | Asukasluku v.2011 |
| Kaarina | 30911 |
| Kustavi | 874 |
| Laitila | 8440 |
| Lieto | 16260 |
| Masku | 9455 |
| Mynämäki | 8041 |
| Naantali | 18807 |
| Nousiainen | 4865 |
| Paimio | 10402 |
| Pyhäranta | 2236 |
| Raisio | 24427 |
| Rusko | 5816 |
| Sauvo | 3045 |
| Taivassalo | 1700 |
| Turku | 177326 |
| Uusikaupunki | 15833 |
| Vehmaa | 2378 |
| Koko Vaski | 340816 |




*Asukkaiden, lainojen, kokoelmien, hankintojen, kirjastoaineistokulujen ja poistojen suhteellinen jakauma*


Seuraavassa taulukossa on huomioitava verkkokäyntien osalta, että kokonaiskäynti ei vastaa Vaski-verkkokirjaston käyntejä vuonna 2011 kaikkien kirjastojen osalta, sillä osa kirjastoista liittyi Vaskiin vasta vuonna 2012 kirjastojärjestelmän vaihdon yhteydessä. Näitä kirjastoja ovat Kaarina, Kustavi, Laitila, Paimio, Pyhäranta, Sauvo, Uusikaupunki ja Vehmaa.
















## E- aineistot

E-aineistojen, erityisesti tietokantojen ja e-palvelujen (esim. e-lehdet) tilastoinneissa on puutteita. Helposti koottavaa ja vertailtavaa tilastotietoa ei juuri ole saatavilla. Tilastotiedot ovat joko puutteellisia tai hajanaisia, jotta niiden avulla saataisiin järkevää vertailutietoa.

|  |  |  |  |
| --- | --- | --- | --- |
| Ellibs -sähkökirjojen lainaus 1.1.2012 - 7.12.2012 | | | |
|  | Lainat | Niteet | Nimekkeet |
| tieto | 500 | 616 | 553 |
| kauno | 138 | 77 | 70 |
| yhteensä | 638 | 693 | 623 |

## Musiikkikokoelmat



















## Av- kokoelmat



## Vieraskieliset kokoelmat



## Hankinta





## Poistot



## Varastointi

|  |  |  |  |
| --- | --- | --- | --- |
|  | Varastojen lukumäärä | Varastojen nidemäärä 8/2012 | Osuus Vaski-varastoista |
| Kaarina\* | 0 | 0 | 0,0 % |
| Kustavi | 1 (pieni työhuone) | 46 | 0,0 % |
| Laitila | 1 | 6493 | 2,5 % |
| Lieto | 1 lähivarasto, koulukirjastoilla erillinen varasto | 9521 | 4,2 % |
| Masku | 1 | 1674 |  |
| Askainen | 1 | 617 |  |
| Lemu | 1 | 229 |  |
| Masku yhteensä: | 3 | 2520 | 1,1 % |
| Mynämäki | 2 ( 1 lähivarasto ja 1 varasto ulkorakennuksessa) | 8321 | 3,7 % |
| Naantalin pääkirjasto | 1 | 2658 |  |
| Lietsala\*\* | 0 | 390 |  |
| Kultaranta | 0 | 0 |  |
| Merimasku | 1 | 122 |  |
| Velkua | 0 | 0 |  |
| Rymättylä | 1 | 864 |  |
| Naantali yhteensä | 3 | 4034 | 1,8 % |
| Nousiainen | 1 | 5177 | 2,3 % |
| Paimio | 1 (vetoisuus 10000 nidettä) | 8323 | 3,7 % |
| Pyhäranta\*\*\* | 0 | 1340 | 0,6 % |
| Raisio | 1 | 23747 | 9,3 % |
| Rusko | 1 | 2723 | 1,2 % |
| Sauvo | 1 | 1558 | 0,7 % |
| Taivassalo | 1 | 192 | 0,1 % |
| Turku | 2 | 144539 | 64,2 % |
| Uudenkaupungin pääkirjasto | 2 | 5400 |  |
| Kalanti | 1 | 978 |  |
| Uusikaupunki yhteensä | 3 | 6378 | 2,8 % |
| Vehmaa | 0 | 226 | 0,1 % |
| Koko Vaski | 22 | 225138 |  |
| \* Kaarinassa varasto poistettu, satunnaisia niteitä, tähän merkitty 0  \*\* Lietsalan kirjasto muuttaa Suopellon kouluun ja muuttuu Suopellon kirjastoksi v. 2013 alusta | | | |
| \*\*\* Pyhärannassa menossa lakkautetun Rohdaisten kirjaston kokoelman hävitys, varastoaineisto poistetaan | | | |

## Kokoelmalinjaukset

Seuraavaan taulukkoon on havainnollistettu tilanne kirjastokohtaisten kokoelmalinjausten suhteen. Suurelta osalla Vaski-kirjastoja ei ole laadittuna kirjallisia kokoelmalinjauksia tai –politiikkaa.

|  |  |  |
| --- | --- | --- |
|  | Kokoelmalinjaukset | Ei kokoelmalinjauksia |
| Kaarina | x |  |
| Kustavi |  | x |
| Laitila |  | x |
| Lieto |  | x |
| Masku | x |  |
| Mynämäki |  | x |
| Naantali |  | x |
| Nousiainen | x |  |
| Paimio |  | x |
| Pyhäranta |  | x |
| Raisio |  | x |
| Rusko | x |  |
| Sauvo |  | x |
| Taivassalo |  | x |
| Turku | x |  |
| Uusikaupunki | x |  |
| Vehmaa |  | x |
| Yhteensä | 6 | 11 |

## Kirjastoaineistokulut



# **Vaskin ulkopuolisten maakunnan kirjastojen varastokartoitus**

Projektin aikana selvitettiin varastoinnin tilannetta sekä Vaski-kirjastoissa että maakunnan muissa kirjastoissa. Vaskin ulkopuolisille kirjastoille laadittiin sähköpostikysely, jossa selvitettiin varastoinnin nykytasoa, Varastokirjaston käyttöä ja kirjastojen näkemyksiä maakunnallisten varastointilinjausten tarpeellisuudesta.

Kyselyssä selvitettiin kirjastojen varastojen määrää ja kokoa, varastointiperiaatteita sekä varastointi ratkaisun toimivuutta.

Kyselyssä selvisi, että kirjastot kokevat Varastokirjaston palvelut toimiviksi ja niitä käytetään mieluummin kuin tilataan aineistoa maakuntakirjaston varastosta. Varastokirjaston toimitukset toimivat nopeasti. Osa kirjastoista kaipasi jonkinlaista maakunnallista linjausta varastointiin, kun taas osa ei kokenut sitä tarpeelliseksi ollenkaan.

Ruotsinkielisen kirjallisuuden osalta Turun varastoinnin tasoa ei koeta riittäväksi ruotsinkielisille alueille.

Tarkempi vastausten yhteenveto on saatavilla erillisenä liitteenä.

# **Projektin tuotokset, päätösehdotukset ja projektia seuraavat jatkotyöt**

Projektin aikana laadittu kokoelmaselvitys sisältyy tähän loppuraporttiin.

Projektin aikana on laadittu ehdotus Vaski-kirjastojen kokoelmalinjauksiksi, jota käsitellään kevään 2013 aikana Vaskin johtoryhmässä. Kokoelmalinjauksille on laadittu myös syventävä osuus, johon on kirjattu projektin työskentelyn aikana esiin nousseita asioita ja huomioita Vaski-kokoelmasta ja kokoelmayhteistyöstä. Se on tarkoitettu henkilökunnan käyttöön ja erityisesti kokoelmatoimijoille avaamaan kokoelmalinjauksia.

E-aineistoihin liittyviä toimintakäytäntöjä on tarkennettu vuosille 2013-2014. Tarkennetut toimintakäytännöt löytyvät tästä loppuraportista.

Työn tuloksena on laadittu myös toimintaohjeita:

* Päivitetyt Jokeri-säännöt (Vaskin johtoryhmän päätös 11.10.2012)
* Ohjeet viimeisten niteiden poistoon ja varastointiin (Liite 1)

Vaskin kokoelmatoimijoille on laadittu projektin aikana vuosikello rytmittämään kokoelmatehtävien hoitoa. (Liite 2)

Projektiin liittyvät päätökset ja päätösehdotukset:

* Varastoinnin keskittäminen Turkuun ja Raisioon (Vaskin johtoryhmän päätös 14.12.2012)
* OverDrive e-kirjapalvelun käyttöönotto (Vaskin johtoryhmän päätös 11.10.2012)
* E-aineistoihin liittyvät toimintakäytännöt v. 2013 - 2014 (ehdotus, käsitellään 11.3.2013)
* Kellutuskokeilu (ehdotus, käsitellään vuoden 2013 aikana)
* Vaski-kirjastojen kokoelmalinjaukset (ehdotus, käsitellään kevään 2013 aikana, ks. yllä)
* Vaski-kirjastojen kokoelmalinjausten syventävä osuus (ehdotus, käsitellään kevään 2013 aikana, ks. yllä)

Projektin jälkeen jatkuvista jatkotöistä on laadittu kokoelmatoimijoiden kanssa aikataulu. Tulevat jatkotyö liittyvät OverDirve e-kirjapalvelun käyttöönottoon, kokoelmalinjojen täydentämiseen, varastointilinjausten ja -ohjeiden tarkentamiseen, kellutuskokeiluun, kokoelmien näkyvyyden parantamiseen verkkokirjastossa sekä kokoelmien ja niiden käytön arvioinnin mittarien tarkempi määrittely. Tähän liittyy aikaisemmin mainittu erilaisen, kirjastojärjestelmästä saatavan ja muun, datan yhdistely kokoelmien arvioinnin kehittämiseksi.

# **LÄHTEET**

Juvonen, Annika: Selvitys Vaski -kirjastojen kokoelmista. Opinnäytetyö: Turun ammattikorkeakoulu. 2011

Kaarinan kaupunginkirjasto <http://www.kaarina.fi/kirjasto>

Kaarinan kirjaston kokoelmapolitiikka 2011. <http://www.kaarina.fi/kirjasto/kokoelmat/fi_FI/kokoelmapolitiikka/>

Kaarinan kaupunginkirjaston strategia 2009-2016. <http://www.kaarina.fi/kirjasto/fi_FI/tilasto/>

Kortelainen, Terttu: Kirjastojen arviointi ja osaamisen jakaminen seutuyhteistyönä: pohjoisten kirjastojen arviointi- ja kehittämisprojekti PARKKI. Helsinki 2003. BTJ Kirjastopalvelu.

Kustavin kunnankirjasto <http://kustavi.fi/index.html?n=20823&Kirjasto>

Laitilan kaupunginkirjasto <http://www.laitila.fi/index.php?id=113>

Lario, Annukka: Vaski laajenee! – Kokoelmatyö Turun, Kaarinan ja Vehmaan kirjastoissa. Turun ammattikorkeakoulun kirjasto- ja tietopalvelun koulutusohjelma. Erikoistumisopinnot. 2011.

Liedon kunnankirjasto <http://www.lieto.fi/kirjasto>

Maskun kunnankirjasto <http://www.masku.fi/kirjasto>

Mynämäen kunnankirjasto <http://www.mynamaki.fi/kirjasto>

Naantalin kaupunginkirjasto <http://www.naantali.fi/kirjasto>

Nousiaisten kunnankirjasto <http://www.nousiainen.fi/index.php/kirjasto>

Nousiaisten kunnankirjaston aineiston hankintasuunnitelma 2009 – 2012.

Paimion kaupunginkirjasto <http://www.paimionkirjasto.fi/>

Pyhärannan kunnankirjasto <http://www.pyharanta.fi/index.php?id=130>

Raision kaupunginkirjasto <http://www.raisio.fi/kirjasto>

Ruskon kunnankirjasto <http://www.rusko.fi/Suomeksi/Etusivu/Kirjasto>

Ruskon kunnankirjaston kokoelmapolitiikka 2012. Versio 3.9.2012.

Sauvon kunnankirjasto <http://www.sauvo.fi/kulttuuri_kirjasto.html>

Suomen yleisten kirjastojen tilastot. Opetus- ja kulttuuriministeriö. <http://tilastot.kirjastot.fi/>

Taivassalon kunnankirjasto <http://www.taivassalo.fi/fi/sivu.cfm?id=347&mp=0,273,306>

Tilastoja. Vaski-kirjastojen kirjastojärjestelmä.

Turun kaupunginkirjasto <http://www.turku.fi/kirjasto>

Turun kaupunginkirjaston kokoelmalinjaukset. 2012.

Turun seutukirjastoselvitys. Turun kaupunginkirjasto – Varsinais-Suomen maakuntakirjasto. 21.10.2009. <http://www.turku.fi/Public/download.aspx?ID=94418&GUID=bec0f198-3ebe-41f8-8e49-ace60a8ec309>

Uudenkaupungin kaupunginkirjasto <http://uusikaupunki.fi/kirjasto>

Uudenkaupungin kaupunginkirjaston aineiston hankintasuunnitelma VV. 2009-2012

Uudenkaupungin kaupunginkirjaston kirjaston varastointi- ja poisto-ohjeet 2009

Vaski-kirjastot. <http://www.vaskikirjastot.fi>

Vehmaan kunnankirjasto <http://www.vehmaa.fi/kirjasto>

Ohje viimeisten tai melkein viimeisten niteiden poistoon ja varastointiin

*Turun pääkirjaston varasto toimii Vaski-kirjastojen keskitettynä varastona. Raision pääkirjaston varasto toimii Vaski-kirjastojen (pois lukien Turku) aikuisten musiikin cd-levyjen keskitettynä varastona (Vaski johtoryhmän päätös 1.11.2011). Varastoinnissa otetaan huomioon varastokirjastosta jo löytyvä yleisten kirjastojen aineisto.* (Vaskin johtoryhmän päätös 14.12.2012)

Varastokokoelmaa ei voida kasvattaa paljon, joten varastoinnissa käytetään tarkkaa harkintaa. Turhaa päällekkäisvarastointia pyritään välttämään.

Nämä ohjeet ovat voimassa toistaiseksi ja koskevat Turkuun varastoitavaa aineistoa. Uusi ohjeistus laaditaan, kun Vaskin tarkemmat varastointilinjaukset täsmentyvät ja varastointiohje valmistuu.

Turkuun varastoitava aineisto

Menettelyohje

Jos olette poistamassa Vaskin viimeistä tai melkein viimeistä nidettä, lähettäkää tiedot teoksesta ja sen kunnosta Turun kokoelmainformaatikoille sähköpostilla osoitteeseen: [kokoelmat.kaupunginkirjasto@turku.fi](mailto:kokoelmat.kaupunginkirjasto@turku.fi)

Ennen yhteydenottoa on hyvä tarkistaa, että käsillä on oikeasti teoksen, ei tietueen, viimeinen tai lähes viimeinen nide ennen kuin tarjoatte teosta varastoon. Tietokannassa on paljon tupla ja triplatietueita.

Informaatikot tarkastavat tilanteen, tekevät varastointipäätöksen ja ilmoittavat siitä viestin lähettäjälle. Mikäli teos varastoidaan, informaatikot kertovat myös kenelle teokset lähetään kuljetuksen mukana.

Varastointipäätöksen saatuanne olkaa huolellisia varastoitavan aineiston pakkaamisessa ja merkitsemisessä. Lähetykseen on selkeästi merkittävä vastaanottaja, jotta kuljetuksen purkajat eivät syötä lähetystä palautusautomaattiin.

Varastoitava aineisto

Jotta informaatikkojen posti ei täyty aivan turhilla kyselyillä, on alle listattu alustavia varastointiperiaatteita ja esimerkkejä, joiden avulla kirjastot voivat arvioida varastointitarvetta ennen yhteydenottoa.

Varastointi koskee pääasiassa kirjoja. Muita aineistolajeja varastoidaan valikoidummin. Kuvatallenteiden varastoinnissa huomioidaan lähinnä maakunnallinen näkökulma.

Varastointi koskee ensisijaisesti suomenkielistä aineistoa, mutta sen lisäksi varastoidaan harkinnan mukaan myös ruotsinkielistä ja vieraskielistä (lähinnä englanninkielistä). Ruotsin- ja vieraskielisestä aineistosta varastoidaan kunkin aihepiirin klassikot ja muuta aineistoa siinä tapauksessa, että kyseisestä aiheesta ei ole saatavilla vastaavaa suomenkielistä aineistoa. Hyvin saatavilla olevasta vieraskielisestä aineistosta suositaan kuitenkin täydennyskappaleen hankintaa eli kulunut kirja korvataan mieluummin uudella kuin varastoidaan.

Lasten kirjoja, erityisesti kuvakirjoja varastoidaan kuvituksen perusteella.

Lasten musiikista varastoidaan äänitteinä teosten eri tulkintoja ja kaikkien musiikkilajien klassikkoja. Hyvin saatavilla olevasta aineistosta suositaan kuitenkin täydennyskappaleen hankintaa. Lisäksi varastoidaan harkiten lastenmusiikin nuotteja ja musiikkikirjallisuutta.

Suurimmasta osasta varastoitavaa aineistoa varastoidaan vain yksi nide. Asiakkaiden, esim. koululaiset ja opiskelijat, jatkuvasti käyttämiä teoksia varastoidaan useampi kappale. Hyvin likaisia ja huonokuntoisia niteitä ei varastoida.

Tarkista varastointitarve informaatikoilta ainakin, jos:

* kyseessä on Vaskin ainoa suomenkielinen nide. Varmuuden vuoksi jo ainakin toiseksi viimeisen niteen kohdalla kannattaa tarkastaa tilanne, sillä esim. Turussa voi olla kadonneita nimekkeitä tietokannassa.
* teos tai sen sisältö on ainutkertainen ja/tai harvinainen. Teoksen kielikään ei ole ainoa ehto varastoinnille. Myös kuvitus voi olla peruste varastoinnille.
* nide on painoksen viimeinen kappale. Vaikka teoksesta olisi useampia painoksia, saattaa esim. lasten- ja nuortenkirjoissa olla painoksissa eri kansikuvat tai kuvitus. Niitä on pyritty varastoimaan ainakin tärkeimmistä teoksista (esim. Tiina-kirjat).
* Jos teos on jo varastoitu mutta on syytä olettaa, tai sen voi tarkastaa järjestelmästä, että teos on aktiivikäytössä. Tällöin on syytä tarkastaa teosten kunto ja korvata mahdollisesti huonokuntoinen varastokappale parempikuntoisella niteellä.

Raisioon varastoitava aineisto

Menettelyohje

Jos olette poistamassa Vaskin viimeistä tai melkein viimeistä nidettä, lähettäkää tiedot teoksesta ja sen kunnosta Raisioon: [heli.pohjola@raisio.fi](mailto:heli.pohjola@raisio.fi)

Ennen yhteydenottoa on hyvä tarkistaa, että käsillä on oikeasti teoksen, ei tietueen, viimeinen tai lähes viimeinen nide ennen kuin tarjoatte teosta varastoon. Tietokannassa on paljon tupla- ja triplatietueita.

Raisio tarkastaa tilanteen, tekee varastointipäätöksen ja ilmoittaa siitä viestin lähettäjälle. Mikäli teos varastoidaan, Raisio lähettää ohjeet kenelle teokset lähetään kuljetuksen mukana. Varastoitavaksi lähetettävien Cd-levyjen luettelointitietueita ei poisteta tietokannasta eikä levyjen nidetietoihin tarvitse tehdä muutoksia – muutokset tehdään Raisiossa.

Varastointipäätöksen saatuanne olkaa huolellisia varastoitavan aineiston pakkaamisessa ja merkitsemisessä. Lähetykseen on selkeästi merkittävä vastaanottaja.

Varastoitava aineisto

Musiikki ei vanhene sisällöllisesti.

Raision pääkirjastoon varastoidaan kaikkien Vaski-kirjastojen, paitsi Turun kirjastojen, musiikin cd-levyjen viimeiset niteet. (Turku varastoi oman musiikkiaineistonsa sekä lasten musiikkia.) Raisio ja Turku karsivat yhteistyöllä turhia nimekekohtaisia päällekkäisyyksiä varastokokoelmissa.

Teoksista varastoidaan eri julkaisuversioita ja tulkintoja. Erityisesti taidemusiikin teoksista voidaan varastoida useampia eri versioita esityksistä. Taidemusiikkikokoelmassa teosten eri levytykset ovat kokoelman rikkaus.

Cd-levyjä poistettaessa kirjastot tarkastavat Vaski-kokoelman tilanteen. Mikäli kyseessä on Vaskin viimeinen nide, kirjasto arvioi itse tai epävarmoissa tilanteissa kysyy ennen poistamista mielipiteen Raisiosta. Näin vältetään ns. korvaamattoman aineiston (esim. loppuunmyydyt klassikkolevytykset) häviäminen kokoelmasta.

Huonokuntoisia, toimimattomia tallenteita ei varastoida.

Tarkistakaa varastointitarve Raision kanssa ainakin, jos:

* kyseessä on Vaskin ainoa nide. Niteen tilanne kannattaa tarkastaa varmuuden vuoksi jo toiseksi viimeisen niteen kohdalla, sillä tietokannassa voi olla kadonneita niteitä.
* teos tai sen sisältö on ainutkertainen ja/tai harvinainen.
* nide on levytysversion viimeinen kappale.
* Jos nimekkeestä on jo varastoitu kappale mutta on syytä olettaa, että teos on aktiivikäytössä (asian voi varmistaa Raisiosta). Tällöin on syytä tarkastaa teosten kunto ja korvata mahdollisesti huonokuntoinen varastokappale parempikuntoisella niteellä.



